Asetenam nsɛm: Asi Me Yiye Wɔ Onyankopɔn Som Mu | Corwin Robison\nKENKAN WƆ Afrikaans Aukan Baoule Bassa (Cameroon) Bislama Boulou Cakchiquel (Western) Cambodian Chitonga Chokwe Chol Cibemba Cinyanja Dangme Drehu Efik English Ewe Fon French Ga Garifuna Greenlandic Haitian Creole Hausa Iban Igbo Isoko Italian Kabiye Karen (S'gaw) Kazakh Kikaonde Kikongo Kimbundu Kisi Kisonge Kongo Krio Kwangali Kwanyama Lamba Laotian Lingala Lunda Luvale Maltese Mam Mambwe-Lungu Mauritian Creole Mazatec (Huautla) Mbunda Mende Mizo Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Ngangela Nyaneka Nzema Otetela Pidgin (Cameroon) Portuguese Quechua (Ancash) Quechua (Ayacucho) Quechua (Cuzco) Quichua (Imbabura) Saramaccan Sepedi Sesotho (Lesotho) Seychelles Creole Silozi Spanish Swahili (Congo) Swati Tahitian Tiv Tlapanec Tojolabal Totonac Tshiluba Tsonga Tswana Twi Tzeltal Umbundu Urhobo Uruund Venda Wallisian Wayuunaiki Welsh Xhosa Yoruba Zulu\nYehowa Ama Asi Me Yiye Wɔ Ne Som Mu\nCorwin Robison anom asɛm\nMeka kyerɛɛ sogyani no sɛ mankɔ ɔko nti, makɔda afiase aba. Mibisaa no sɛ, “Wo nso wobɛma masan akɔda afiase anaa?” Eyi ne ne mprenu so a wɔka kyerɛɛ me sɛ menkɔka United States Asraafo ho.\nWƆWOO me afe 1926 wɔ Crooksville, Ohio, wɔ United States. Ná me papa ne me maame ani nnye nyamesom ho, nanso wɔka kyerɛɛ me ne me nuanom a yɛyɛ nwɔtwe no sɛ yɛnkɔ asɔre. Mekɔɔ Metɔdist Asɔre. Bere a midii mfe 14 no, mitumi kɔɔ asɔre Kwasida biara afe mũ no nyinaa a manto mu, enti ɔsɔfo no bɔɔ m’aba so.\nMargaret Walker (onuawa a ɔto so mmienu wɔ benkum so) na ɔboaa me maa misuaa nokware no\nSaa bere no, na ɔbea bi te bɛn yɛn. Ná ɔyɛ Yehowa Danseni, na na ne din de Margaret Walker. Ofii ase baa me maame nkyɛn ne no bɛbɔɔ Bible mu nkɔmmɔ. Da bi, meyɛɛ sɛ mɛkɔ akotie bi. Ná me maame susuw sɛ mɛsɛe adesua no, enti ɔka kyerɛɛ me sɛ mimpue nkɔ abɔnten. Nanso, mekɔɔ so ara tiee nkɔmmɔ a na wɔrebɔ no. Bere a Margaret bɛsraa me maame mpɛn dodow bi no, obisaa me sɛ: “Wunim Onyankopɔn din?” Mekaa sɛ, “Obiara nim sɛ wɔfrɛ no Nyame.” Margaret kaa sɛ, “Fa wo Bible na bue Dwom 83:18.” Mibuei, na mihuu sɛ Onyankopɔn din de Yehowa. Mituu mmirika kɔka kyerɛɛ me nnamfo sɛ, “Sɛ mokɔ fie anadwo yi a, mummue mo Bible na monkenkan Dwom 83:18. Mubehu Onyankopɔn din wɔ hɔ.” Sɛ woka sɛ amonom hɔ ara na mifii asɛnka ase a, wudi ka.\nMisuaa Bible, na mebɔɔ asu afe 1941. Ɛno akyi no, ankyɛ koraa na wɔmaa mehwɛɛ asafo nhoma adesua so. Mehyɛɛ me maame ne me nuanom nkuran sɛ wɔmmra adesua, na wɔn nyinaa fii ase baa nhoma adesua a na mehwɛ so no. Nanso, na me papa ani nnye ho.\nMIHYIAA ƆSƆRETIA WƆ FIE\nWɔmaa me asɛyɛde pii wɔ asafo no mu, na migyee Yehowa Adansefo nhoma bebree. Da bi, me papa de ne nsa kyerɛɛ me nhoma no so kaa sɛ: “Woahu saa nhoma yi nyinaa? Mempɛ sɛ mehu wɔ fie ha bio, na wo nso saa ara.” Mitu fii fie, na mekɔtenaa Zanesville, Ohio. Ná ɛbɛn baabi a m’awofo te no. Nanso, na metaa kɔsra m’abusuafo no hyɛ wɔn nkuran.\nMe papa yɛɛ sɛ ɔremma me maame nkɔ asafo nhyiam bio. Ɛtɔ da bi na me maame si kwan so sɛ ɔrekɔ a, na me papa adi n’akyi akɔtwe no asan aba fie. Me maame nya wuraa fie ara pɛ na wafa kwan foforo so kɔ asafo nhyiam. Meka kyerɛɛ me maame sɛ: “Ka wo koma to wo yam. Sɛ ɔyɛ ara na ɔbrɛ a, obegyae.” Akyiri yi, me papa anhaw me maame bio, na afei deɛ na otumi kɔ asafo nhyiam bere biara a ɔpɛ.\nBere a asafo no fii Teokrase Ɔsom Sukuu ase afe 1943 no, mehyɛɛ ase yɛɛ asuafo dwumadi wɔ m’asafo mu. Afotu a na wɔde ma me wɔ sukuu no mu no boaa me maa mebɛyɛɛ ɔkasafo pa.\nBere a Wiase Ko II rekɔ so afe 1944 no, wɔkaa sɛ menkɔ sraadi. Mekɔɔ Fort Hayes wɔ Columbus, Ohio. Wɔhwehwɛɛ me nipaduam, na mehyehyɛɛ nkrataa. Meka kyerɛɛ sogyafo no sɛ merenkɔ sogya. Enti wɔmaa mekɔɔ fie. Nanso, nna bi akyi no, polisini bi baa me fie bɛka kyerɛɛ me sɛ, “Corwin Robison, wɔasoma me sɛ memmɛkyere wo.”\nNnawɔtwe mmienu akyi no, wɔde me kɔɔ asɛnnibea, na ɔtemmufo no kaa sɛ, “Ɛkaa me nko a, anka mɛma wada afiase wo nkwa nna nyinaa. Wowɔ asɛm bi ka anaa?” Miyii ano sɛ: “Me Wura, ɛsɛ sɛ anka mofa no sɛ meyɛ ɔsɔfo. Meka Onyankopɔn asɛm wɔ fie biara mu, na maka Ahenni no ho asɛmpa akyerɛ nnipa pii.” Ɔtemmufo no ka kyerɛɛ asɛnni baguafo no sɛ: “Moamma ha sɛ morebɛkyerɛ sɛ aberante yi yɛ ɔsɔfo anaasɛ ɔnyɛ ɔsɔfo. Nea enti a mowɔ ha ne sɛ mobɛkyerɛ sɛ bere a wɔfrɛɛ no sɛ ɔnkɔ sraadi no, ɔkɔe anaasɛ wankɔ.” Anni simma aduasa koraa na asɛnni baguafo no kaa sɛ midi fɔ. Ɔtemmufo no kaa sɛ wɔmfa me nkɔto afiase mfe nnum wɔ Ashland, Kentucky.\nYEHOWA BƆƆ ME HO BAN WƆ AFIASE\nNnawɔtwe mmienu a edi kan no, medaa afiase wɔ Columbus, Ohio. Ɛda a edi kan no, wɔamma mampue amfiri dan mu. Mebɔɔ Yehowa mpae sɛ: “Merentumi nna dan mu saa ara mfe nnum. Minhu nea menyɛ.”\nAde kyee no, awɛmfo no maa mipuei. Mekɔɔ ɔdeduani tenten gramo bi nkyɛn. Yegyinaa hɔ hwɛɛ mpomma mu. Obisaa me sɛ, “Akwatia, dɛn na ɛde wo baa ha?” Mekaa sɛ, “Meyɛ Yehowa Danseni.” Ɔkaa sɛ, “Woyɛ Yehowa Danseni? Ɛnde worepɛ dɛn wɔ ha?” Mekaa sɛ, “Yehowa Adansefo nkɔ ɔko nkokum nnipa.” Ɔkaa sɛ, “Worenkum nnipa nti na wɔde wo abɛto afiase. Ebinom nso kum nnipa ma wɔde wɔn to afiase. Wo ara wohwɛ a, ntease wom?” Mekaa sɛ, “Ntease nnim.”\nAfei ɔkaa sɛ, “Midii mfe 15 wɔ afiase bi ansa na wɔde me reba ha. Mewɔ hɔ no, mekenkanee mo nhoma no bi.” Bere a ɔkaa saa no, mebɔɔ mpae sɛ, “Yehowa, boa me ma minnya akoa yi.” Ɛhɔ ara na ɔdeduani a ne din de Paul no ka kyerɛɛ me sɛ: “Sɛ saa nkurɔfo yi mu biara de ne nsa ka wo a, wo deɛ teɛɛm kɛkɛ. Mɛkyerɛ wɔn nyansa.” Enti bere a na mewɔ hɔ no, me ne nneduafo 50 no mu biara annya asɛm da.\nNá meka Adansefo a yɛankɔ sraadi nti wɔde yɛn guu afiase wɔ Ashland, Kentucky, no ho\nBere a afiase ahwɛfo no yii me kɔɔ afiase foforo wɔ Ashland no, mihyiaa anuanom mmarima bi a wɔn ho akokwaw wɔ hɔ. Wɔboaa me ne afoforo maa yɛkɔɔ so bɛn Yehowa. Ná anuanom yɛ nhyehyɛe ma yehyia. Ná wɔma yɛn dapɛn dapɛn Bible akenkan, na yɛhwehwɛɛ nsɛmmisa ne mmuae a sɛ yehyiam a yebesusuw ho. Ná yɛda dan kɛse bi mu, na na mpa no sesa so wɔ ban ho. Ná onua bi adwuma ne sɛ ɔbɛkyekyɛ asasesin ama yɛn. Ɛyɛ a ɔka kyerɛ me sɛ: “Robison, mpa wei ne wei na ɛbɛyɛ w’asasesin. Obiara a ɔbɛba abɛda so no, di no adanse. Hwɛ sɛ wubedi no adanse ansa na wɔayi no afi afiase ha.” Saa kwan yi na yɛfaa so kaa asɛm no.\nNEA MIFI AFIASE BEHUI\nWiase Ko II baa awiei afe 1945, nanso midii nna kakra wɔ afiase ansa na wɔreyi me. Asɛm a me papa ka kyerɛɛ me nti, na midwen me maame ne me nuanom ho paa. Me papa kaa sɛ, “Sɛ mitumi yi wo fi m’akwan mu a, wɔn a wɔaka no deɛ ɛnyɛ den.” Bere a woyii me fi afiase no, mibehuu anwonwasɛm bi maa m’ani gyei paa. Me papa sɔretia nyinaa akyi no, na m’abusuafo nson kɔ asafo nhyiam, na na me nuabaa baako abɔ asu.\nMe ne Demetrius Papageorge a ɔyɛ Kristoni a wɔasra no rekɔ asɛnka, ofii ase som Yehowa afe 1913\nBere a Korea Ko no hyɛɛ ase afe 1950 no, wɔsan ka kyerɛɛ me bio sɛ menkɔ sraadi. Wɔka kyerɛɛ me sɛ menkɔ Fort Hayes. Bere a wɔyɛɛ me sɔhwɛ kakra no, sogyani bi ka kyerɛɛ me sɛ, “Woka wɔn a wɔyɛɛ ade paa no ho.” Mekaa sɛ, “Ɛyɛ paa, nanso merenkɔ sraadi.” Mekaa asɛm a ɛwɔ 2 Timoteo 2:3 no kyerɛɛ no, na mekaa sɛ, “Meyɛ Kristo sraani dedaw.” Ɔyɛɛ komm, na ɔkaa sɛ, “Wubetumi akɔ.”\nEyi akyi bere tiaa bi no, mekɔɔ nhyiam a wɔyɛ ma wɔn a wɔpɛ sɛ wɔkɔ Betel no wɔ ɔmantam nhyiam bi ase wɔ Cincinnati, Ohio. Onua Milton Henschel ka kyerɛɛ yɛn sɛ wohia anuanom mmarima a wɔbɛyɛ adwumaden ama Ahenni no wɔ Betel. Mibisaa Betel som adwuma hokwan, na wɔfrɛɛ me. Mifii ase somee wɔ Brooklyn, August 1954. Meda so ara som wɔ hɔ.\nDa biara minya adwuma pii yɛ wɔ Betel. Meyɛɛ mfiri a wɔde noa nsu ho adwuma wɔ baabi a wotintim nhoma ne ɔfese mfe pii. Ná mesan nso siesie mfiri ne adan nsafoa. Meyɛɛ adwuma wɔ Nhyiam Asa ahorow so wɔ New York City nso.\nMereyɛ afiri a wɔde noa nsu wɔ ɔfese ho adwuma wɔ Brooklyn Betel\nM’ani gye dwumadi ahorow a ɛkɔ so wɔ Betel no ho. Ebi ne daa asɛm a yɛyɛ no anɔpa ne Ɔwɛn-Aban Adesua a Betel abusua no nyinaa bom yɛ no. Me ne asafo a mewom no nso bom kɔ asɛnka. Eyi nyinaa yɛ nneɛma a ɛsɛ sɛ Yehowa Adansefo abusua biara yɛ no daa. Sɛ awofo ne wɔn mma susuw daa asɛm ho da biara da, wɔyɛ Abusua Som daa, wɔkɔ asafo nhyiam na wɔma mmuae, na wɔde nsi ne ahokeka ka asɛmpa no a, ɛbɛma abusua no mufo nyinaa akɔ so abɛn Yehowa.\nManya nnamfo pii wɔ Betel ne asafo no mu. Ná ebinom yɛ Kristofo a wɔasra wɔn, na seesei wɔkɔ soro. Ebinom nso nyɛ Kristofo a wɔasra wɔn. Yehowa asomfo nyinaa tɔ sin, na Betelfo nso ka ho. Sɛ me ne onua bi nya akasakasa a, mebɔ mmɔden bere nyinaa sɛ mesiesie me ne no ntam. Ɛyɛ a midwennwen Mateo 5:23, 24 ho. Na mesan dwinnwen sɛnea ɛsɛ sɛ yesiesie yɛn ntam nsɛmnsɛm ho. Ɛnyɛ mmerɛw sɛ yɛbɛka sɛ “mepa wo kyɛw,” nanso yebetumi afa saa kwan yi so asiesie nsɛmnsɛm bebree.\nADEPA A AFI ME SOM MU ABA\nSeesei me mfe akɔ anim, enti ɛyɛ den sɛ mɛyɛ afie afie asɛnka adwuma, nanso mempaa aba. Masua Mandarin Chinese kasa kakra, na m’ani gye ho sɛ me ne Chinafo bɛkasa wɔ abɔnten so. Anɔpa bi wɔ hɔ a mitumi ma nsɛmma nhoma 30 anaa 40.\nMeredi Chinafo adanse wɔ Brooklyn, New York\nMayɛ sankɔhwɛ mpo wɔ China! Da bi, na ababaa fɛfɛ bi rekyekyɛ nkrataa a ɔde rebɔ nnuaba ho dawuru. Ɔserew kyerɛɛ me, na me nso meserew kyerɛɛ no. Memaa no Ɔwɛn-Aban ne Nyan! wɔ Chinese kasa mu. Ogyei, na ɔka kyerɛɛ me sɛ ne din de Katie. Ɛno akyi no, bere biara a Katie behu me no, na ɔba ma yɛbɔ nkɔmmɔ. Mekyerɛɛ no nnuaba ne atosode din wɔ Borɔfo kasa mu. Sɛ mebɔ ebi din a na ɔno nso aka adi m’akyi. Mekyerɛkyerɛɛ no Bible mu nsɛm bi nso, na ogyee Bible Kyerɛkyerɛ nhoma no. Nanso, nnawɔtwe bi akyi no, manhu no bio.\nBosome bi akyi no, mede nsɛmma nhoma maa ababaa foforo bi, na ogyei. Ɔno nso, na ɔrekyekyɛ nkrataa a ɔde rebɔ nneɛma ho dawuru. Nnawɔtwe a edi hɔ no, ɔde ne fon maa me sɛ, “Wo ne China nkasa.” Mekaa sɛ, “Minnim obiara wɔ China.” Nanso, ababaa no kɔɔ so kaa sɛ minnye, enti migyee fon no, na mekaa sɛ, “Hello, Robison ni.” Nea ɔwɔ fon no so no nso kaa sɛ, “Robby, Katie ni oo. Masan kɔ China.” Mekaa sɛ, “China?” Katie buae sɛ, “Aane. Robby, wunim ababaa no a ɔde fon no maa wo no? Ɔyɛ me nuabaa. Wokyerɛkyerɛɛ me nneɛma pa pii. Mesrɛ wo sɛnea wokyerɛkyerɛɛ me no, kyerɛkyerɛ ɔno nso saa ara.” Mekaa sɛ, “Katie, mɛyɛ deɛ metumi biara. Meda wo ase sɛ woama mahu baabi a wowɔ.” Ɛno akyi bere tiaa bi no, me ne Katie nuabaa no kasae, na mante ne nka bio. Baabiara a saa mmabaa mmienu yi wɔ no, migye di sɛ wobesua Yehowa ho nneɛma pii.\nMede mfe 73 na asom Yehowa, na ɛyɛ me anigye sɛ Yehowa boaa me ma mankɔ ɔko na midii no nokware wɔ afiase. Afei nso, me nuanom ka kyerɛ me sɛ, bere a me papa sɔre tiaa me a mampa aba no, ɛhyɛɛ wɔn nkuran. Ewiee ase no, me maame ne me nuanom mmarima ne mmaa nsia bɔɔ asu. Me papa mpo suban sesaa kakra, na ɔkɔɔ Kristofo nhyiam kakra ansa na ɔrewu.\nSɛ ɛyɛ Onyankopɔn pɛ a, m’abusuafo ne me nnamfo a wɔawuwu no bɛsan aba nkwa mu wɔ wiase foforo no mu. Wo deɛ hwɛ sɛnea yɛn ani begye afa bere a yɛne yɛn adɔfo nyinaa som Yehowa daa no! *—Hwɛ ase hɔ asɛm no.\n^ nky. 32 Bere a yɛrekyerɛw saa asɛm yi na Corwin Robison wui; odii nokware maa Yehowa.


Marko 11 | Intanɛt So Bible| Wiase Foforɔ Nkyerɛaseɛ\nMarko Asɛmpa 11:1-33\nYesu de nkonimdi kowuraa Yerusalem (1-11)\nƆdomee borɔdɔma dua (12-14)\nYesu tew asɔrefi no ho (15-18)\nNea wosua fii borɔdɔma dua a ewui no mu (19-26)\nWobisaa baabi a Yesu nyaa ne tumi fii (27-33)\n11 Afei bere a wɔrebɛn Yerusalem, Betfage ne Betania+ wɔ Ngodua Bepɔw* no so no, ɔsomaa n’asuafo no mu baanu+ 2 na ɔka kyerɛɛ wɔn sɛ: “Monkɔ akuraa a mo ani tua yi ase, na sɛ mudu hɔ ara pɛ, mubehu afurum ba bi a wɔamantam no a onipa biara ntenaa no so da. Monsan no, na momfa no mmra ha. 3 Na sɛ obi bisa mo sɛ, ‘Adɛn nti na moreyɛ eyi?’ a, monka sɛ, ‘Awurade hia no, na sɛ owie a, ntɛm ara ɔbɛma wɔasan de no aba ha.’” 4 Enti wɔkɔe, na wokohuu afurum ba no wɔ abɔnten sɛ wɔamantam no wɔ ɔpon bi ano, wɔ kwan ho, na wɔsan no.+ 5 Na wɔn a wogyinagyina hɔ no bi bisaa wɔn sɛ: “Adɛn nti na moasan afurum ba no?” 6 Wɔkaa nea Yesu kae no pɛpɛɛpɛ kyerɛɛ wɔn, na wɔmaa wɔn kwan. 7 Na wɔde afurum ba+ no brɛɛ Yesu, na wɔde wɔn ntaade nguguso guu no so, na ɔtenaa so.+ 8 Afei nso, nnipa bebree de wɔn ntaade nguguso sesɛw ɔkwan no mu, na ebinom nso twitwaa nnua mmaa fii wuram.+ 9 Na wɔn a wodi anim ne wɔn a wodi akyi no kɔɔ so teɛteɛɛm sɛ: “Yɛsrɛ wo, gye no!+ Nhyira ne nea ɔba wɔ Yehowa* din mu!+ 10 Nhyira ne yɛn agya Dawid+ Ahenni a ɛreba no! Yɛsrɛ wo, gye no, wo a wowɔ ɔsorosoro noho!” 11 Ɛnna okoduu Yerusalem, na ɔkɔɔ asɔrefi hɔ. Na ɔhwɛɛ biribiara a ɛwɔ hɔ hyiae, nanso na ade reyɛ asa, enti ofii hɔ ne Dumien no kɔɔ Betania.+ 12 Ade kyee a wɔrefi Betania no, ɔkɔm dee no.+ 13 Na ohuu borɔdɔma dua bi a ahaban wɔ so wɔ akyirikyiri, na ɔkɔhwɛe sɛ ebia obenya biribi wɔ so a. Nanso bere a ɔkɔɔ ho no, wanhu hwee sɛ ahaban, efisɛ na ɛnyɛ bere a borɔdɔma sow. 14 Enti ɔka kyerɛɛ dua no sɛ: “Obiara renni wo so aba bio da.”+ Ná n’asuafo no retie. 15 Afei wɔbaa Yerusalem. Ɛnna ɔkɔɔ asɔrefi hɔ, na ofii ase pam wɔn a wɔretɔn nneɛma ne wɔn a wɔretɔ nyinaa fii asɔrefi hɔ, na ɔkekaa wɔn a wɔsesa sika no apon ne wɔn a wɔtɔn mmorɔnoma no nkongua butubutuwii,+ 16 na wamma obiara ansoa ade antwam amfa asɔrefi hɔ. 17 Na ɔkyerɛkyerɛɛ wɔn. Ɔkae sɛ: “Wɔnkyerɛwee sɛ, ‘Wɔbɛfrɛ me fi mpaebɔ fi ama amanaman nyinaa’?+ Nanso mo de, mode ayɛ baabi a akorɔmfo werɛmfo tetɛw.”+ 18 Na asɔfo mpanyin ne akyerɛwfo no tee, na esiane sɛ na ne nkyerɛkyerɛ ma nnipadɔm no nyinaa ho dwiriw wɔn+ nti, na wosuro no. Ɛno ma wɔhwehwɛɛ ɔkwan a wɔbɛfa so akum no.+ 19 Na eduu anwummere no, wofii kurow no mu kɔe. 20 Na anɔpatutuutu a wɔretwam no, wohui sɛ borɔdɔma dua no awu dedaw fi ne ntini so besi ne nkɔnmu.+ 21 Enti Petro kaee, na ɔka kyerɛɛ no sɛ: “Rabi, hwɛ! borɔdɔma dua a wodomee no no awu.”+ 22 Ɛnna Yesu ka kyerɛɛ wɔn sɛ: “Munnya gyidi wɔ Onyankopɔn mu. 23 Nokwarem mereka akyerɛ mo sɛ, obiara a ɔka kyerɛ bepɔw yi sɛ, ‘Tutu kɔhwe po mu,’ a onnye akyinnye wɔ ne komam na mmom ɔwɔ gyidi sɛ nea ɔka no bɛba mu no, ɛbɛyɛ hɔ ama no.+ 24 Eyi nti na meka kyerɛ mo sɛ, ade biara a mobɔ ho mpae na mubisa no, munnya gyidi sɛ mo nsa aka awie, na mubenya.+ 25 Na sɛ mosɔre gyina hɔ sɛ morebɔ mpae a, biribiara a obiara ayɛ mo no, momfa nkyɛ no, sɛnea ɛbɛyɛ a mo Agya a ɔwɔ soro no nso de mo mfomso bɛkyɛ mo.”+ 26 *—— 27 Na wɔsan baa Yerusalem. Na bere a ɔnam asɔrefi hɔ no, asɔfo mpanyin ne akyerɛwfo ne mpanyimfo no bae, 28 na wobebisaa no sɛ: “Tumi bɛn na wode yɛ eyinom? Na hena na ɔmaa wo saa tumi a wode yɛ nneɛma yi?”+ 29 Yesu buaa wɔn sɛ: “Mebisa mo asɛm baako. Momma me mmuae, na mɛka tumi ko a mede yɛ eyinom akyerɛ mo. 30 Tumi a Yohane de bɔɔ asu+ no, efi soro anaasɛ efi nnipa?* Momma me mmuae.”+ 31 Ɛnna wofii ase susuw ho sɛ: “Sɛ yɛka sɛ, ‘Efi soro’ a, ɔbɛka sɛ, ‘Ɛnde adɛn nti na moannye no anni?’ 32 Nanso yɛyɛ dɛn ka sɛ, ‘Efi nnipa’?” Ná wosuro nnipadɔm no, efisɛ na wɔn nyinaa bu Yohane sɛ ɔyɛ odiyifo ankasa.+ 33 Enti wobuaa Yesu sɛ: “Yennim.” Ɛnna Yesu ka kyerɛɛ wɔn sɛ: “Ɛnde me nso, merenka tumi a mede yɛ eyinom nkyerɛ mo.”


Bible Mu Nsɛm Paradise Foforo wɔ Asase So - Yehowa Adansefo Intanɛt Dwumadibea\nHWƐ saa nnua atenten, nhwiren fɛfɛ ne mmepɔw akɛse no. So ɛha nyɛ fɛ anaa? Hwɛ sɛnea abofra no rema ɔnwansan no aduan wɔ ne nsam. Na hwɛ apɔnkɔ ne agyata a wɔwɔ hɔ no. Worempɛ sɛ wotra ofie a ɛwɔ baabi a ɛte saa mu anaa?\nOnyankopɔn pɛ sɛ wotra asase so daa wɔ paradise. Na ɔmpɛ sɛ wuhu amane a nnipa hu nnɛ no bi. Eyi ne bɔhyɛ a Bible no de ma wɔn a wɔbɛtra paradise foforo no mu no: ‘Onyankopɔn ne wɔn bɛtra. Owu anaa esu anaa ɛyaw nni hɔ bio. Nneɛma dedaw no atwam.’\nYesu bɛhwɛ ma nsakrae fɛfɛ yi aba. Wunim bere ko? Yiw, bere a wayi nnebɔne ne abɔnefo nyinaa afi asase so no akyi. Kae sɛ bere a Yesu wɔ asase so no ɔsaa nyarewa ahorow, na onyan nnipa fii awufo mu mpo. Yesu yɛɛ eyi de kyerɛɛ nea ɔbɛyɛ wɔ asase so nyinaa bere a wabɛyɛ Onyankopɔn ahenni no Hene.\nWo de hwɛ fɛ ara a ɛbɛyɛ wɔ asase so paradise foforo no mu! Yesu ne wɔn a wapaw wɔn no mu binom ne no bedi tumi ɔsoro. Saa sodifo yi bɛhwɛ obiara a ɔwɔ asase so no ma wanya anigye. Ma yɛnhwɛ nea ɛsɛ sɛ yɛyɛ na Onyankopɔn ama yɛn nkwa a enni awiei wɔ ne paradise foforo no mu.\nAdiyisɛm 21:3, 4; 5:9, 10; 14:1-3.\nTebea horow bɛn na Bible da no adi sɛ yebenya wɔ Paradise asase so?\nBɔhyɛ bɛn na Bible de ma wɔn a wɔbɛtra Paradise no?\nBere bɛn na Yesu bɛhwɛ ma nsakrae fɛfɛ yi aba?\nBere a Yesu wɔ asase so no, dɛn na ɔyɛe de kyerɛɛ nea ɔbɛyɛ sɛ Onyankopɔn Ahenni no so Hene no?\nSɛ Yesu ne ne mfɛfo ahene fi soro di asase so a, dɛn na wɔbɛhwɛ ma aba?\nKenkan Adiyisɛm 5:9, 10.\nAdɛn nti na yebetumi anya ahotoso sɛ wɔn a wobedi tumi wɔ Mfirihyia Apem no mu no bɛyɛ ahemfo ne asɔfo a wɔwɔ tema ne mmɔborohunu? (Efe. 4:20-24; 1 Pet. 1:7; 3:8; 5:6-10)\nKenkan Adiyisɛm 14:1-3.\nAgya no din ne Oguammaa no din a wɔakyerɛw wɔ 144,000 no moma so no gyina hɔ ma dɛn? (1 Kor. 3:23; 2 Tim. 2:19; Adi. 3:12)


03 May 2013 - Twi Online\nFriday Sermon: God Consciousness and Unity of Allah - 03rd May 2013 - Ashanti Twi Translation.\nƐFIADA NYAMESƐM: Oforesuo Bosome da a ɛtͻ so 3, wͻ afe 2013\n(Summary of Friday sermon 3rd May 2013 – Ashanti Twi Translation)\nNYANKOPƆN TEMA NE NYANKOPƆN BAAKO NO.\nO! Mo nkurͻfoͻ a moagye adie! Monsuro Allah; na ͻkra biara ani nhwɛ deɛ ͻde redi n’anim ama ͻkyena no kwan; na monsuro Allah. Ampa ara sɛ Allah nim deɛ moyͻ no nyinaa na Ɔbɛbͻ mo ɛho amaneɛ.\nNa mma monnyɛ te sɛ nkurͻfoͻ a wͻn werɛ firii Allah, enti Ɔmaa wͻn werɛ firii wͻn ankasa ho no. Weinom ne atuatefoͻ no (59:19-20).\nNyankopͻn ayͻ teneneeyͻ (Taqwa) nhyɛ anaa nyinasoͻ ama ͻgyidini biara. Kyɛfa ahodoͻ a ɛwͻ Kur’aan no mu kasafa mmra ahodoͻ a yɛbɛdi so na yɛabͻ ho ban na yɛasͻ mu yie. Kur’aan no afrɛ wͻn a wͻdi saa mmra yi so sɛ ateneneefoͻ anaasɛ ahoteefoͻ (Muttaqi) ɛna w’asan de kͻkͻbͻ nsɛm ama wͻn a wͻnndi so no.\nDeɛn ne Nyamesuro? Ne nkyerɛkyerɛmu tiawa a ɛwͻ Kur’aan no mu ne sɛ, wobɛyɛ biribiara a Nyankopͻn ani bɛgye ho na w’ahunu sɛ Nyankopͻn yɛ baako na yɛmmfa obiara ntoto Ne ho na Ɔyͻ tumi nyinaa Wura. Nyamesuro ne sɛ wode Nyame asɛdeɛ bɛma No na wobɛma N’ani agye wo ho na wobɛyɛ N’abͻdeɛ nyinaa asɛdeɛ nso ama wͻn.\nBͻhyɛ Messiah (ANN) no atwerɛ sɛ; ɛda adi pefee sɛ, yɛyͻ Nyankopͻn asɛdeɛ ma No, na yɛdi N’apam nyinaa so wͻ gyidie mu, na yɛyͻ deɛ yɛbɛtumi na y’ano ka a yɛhunu te sɛ ani ne aso ne nsa na nan ne nansoa ne deɛ ɛka wei ho nyinaa, ne deɛ yɛnnhunu te sɛ adwene ne deɛ yɛdwene ho ne yɛn suban wͻ ne kwan pa so na yɛbͻ ho ban sɛ ɛnyɛ biribiara wͻ kwan bͻne so na yɛbɛbͻ yɛn kͻkͻ afiri bͻne ho na yɛde yɛn nuanom sunsum no awie pɛyͻ (Brahin-e-Ahmadiyya, Part V, RuhaniKhaza’in, vol. 21, pp. 209. Essence of Islam Vol. II p.348).\nWei ne gyinabrɛ a Bͻhyɛ Messiah (ANN) no akyerɛ mu akyerɛ yɛn, na wei na ͻrehwehwɛ afiri yɛn hͻ. Efiada ahodoͻ a atwamu no, Hadhrat Khalifatul Masih twee y’adwene baa so wͻ kwan a yɛbɛfa so ayɛ yɛn asɛdeɛ ne apam a gyidie wͻ mu wͻ berɛ a na ͻreka de kyerɛ wͻn a wͻkuta diberɛ wͻ Jama’at no mu no. Nnɛ da yi, w’akyerɛkyerɛ nsɛmpͻ no mu yie. Ahmadiyyafoͻ tiri ayɛ yie sɛ wͻn a wͻyɛ agyidifoͻ nnɛ mmerɛ yi mu no, wͻn na deɛ wͻbɛyɛ biara no, ɛma wͻn bɛn Nyame yie. Ɛyɛ Bͻhyɛ Messiah (ANN) no adom a ͻde agu yɛn so ɛne sɛ, ͻkyerɛ yɛn kwan a ɛdi mu a ɛtwe yɛn bɛn Nyankopͻn. Ɛwom sɛ, nipa biara wͻ ahoteɛ gyinabrɛ soronko, aniso, adehunu, deɛ ͻdwene sifa ne deɛ ɛkeka ho. Wei nti na yɛahyɛ sɛ obiara mmͻ mmͻden sɛ ͻbɛyɛ deɛ n’ahoͻden bɛtumi biara sɛ ͻbɛyɛ bͻhyɛ a w’ahyɛ Nyankopͻn no. Sɛ ogyidini biara sͻ hwɛ a, ͻbɛyɛ obi a ͻsuro Nyame.\nYɛn nsa, yɛn nan, y’aso ne y’ani a yɛde yɛ ade pa no, yɛahyɛ no na ɛsan yɛ nhyɛ sɛ ɛbɛtwe ne ho afiri neɛma a y’abra ho. Y’ano a yɛhunu no, nnyɛ sɛ yɛde bɛyɛ nipa asɛdeɛ ama no nkoa. Yɛ wͻ neɛma pii wͻ hͻ a ɛne ebinom nni nkutaho korͻ a saa neɛma yi nnyɛ mfasoͻ anaa ͻhaw mma nnipa biara. Sɛ yɛdwene nsɛm yi ho a, yɛhunu sɛ ɛde mfasoͻ anaa ͻhaw ba yɛn so ɛnam yɛn suban ahodoͻ nti. Enti Nyankopͻn ama yɛn ho kwan anaa W’asi yɛn ano kwan. Sɛ yɛyͻ neyeɛ a Nyame asi ano kwan a, nipa bue ban anaa ɛhyeɛ ne mpɛnpɛnsoͻ a Nyankopͻn ahyɛ no anon a w’asan abu so. Sɛ y’annyɛ deɛ Nyame ahyɛ yɛn a, nipa twe ne ho firi deɛ Nyankopͻn ahyɛ yɛn sɛ yɛn yɛ ho. Eno nti, sɛ yɛyͻ biribi de tia Nyankopͻn mmra anaa sɛ y’annyɛ deɛ Nyankopͻn ahyɛ yɛn a, ɛma nipa bu Nyankopͻn apɛdeɛ no so na ɛsan ma yɛtwe yɛn ho firi Nyamesuro ho. Mmerɛ dodoͻ a yɛretwe yɛn ho firi Nyamesuro ho no, saa mmerɛ dodoͻ no ara na nipa tͻ Ɔbonsam amena mu. Wei nti na Bͻhyɛ Messiah (ANN) no aka sɛ mma ogyidini ntwe ne ho mfiri deɛ ɛnnyɛ nkoa ho mmom ɛwͻ sɛ ͻhwɛ Ɔbonsam ndaadaa nso.\nAhwɛyie wei na ɛgye yɛn firi Ɔbonsam ndaadaa a ͻtaataa yɛn kwan ahodoͻ pii so. Yɛ wͻ abɛfo mfidie ne neɛma a ɛbɛtumi ama yɛn ͻhaw, san sɛ yɛde bɛdi dwuma ama mfasoͻ aba so no, mmerɛ bi wͻ hͻ a, yɛde di dwuma a ɛde ͻhaw new neɛma a Ɔbonsam ahyehyɛ bɛba. Ɛtwe nipa firi ne Nyamesuro ho na ɛsan wͻ nsunswansoͻ bͻne wͻ yɛn abrabͻ so. Wͻn a wͻnnsom Nyame no dwene sɛ ɛyɛ wͻn nko asɛm; deɛn na ɛsie ma obi a ͻto ‘kyakya’ anaa ͻhwɛ ͻbaa ne barima nda mu nkutahodie wͻ abɛfo mfidie “internet ne TV” so. Anaa sɛ yɛ wͻ neyeɛ bͻne bi a nipa no bi yͻ. Wͻn dwene sɛ obiara nni hwee yɛ wͻ wei ho firi sɛ ɛmfa ͻhaw ɛmma nipa. Kwan biara so no, neɛma a ɛne Nyankopͻn akwan bͻ abira no twe nipa firi Nyamesom ho koraa, ɛtwe nipa firi wͻn asɛdeɛ a ɛwͻ sɛ wɛde ma Nyankopͻn ne nkurͻfoͻ ho. Nsanom, kyakyatoͻ, sini bͻne a yɛhwɛ no wͻ abɛfo mfidie so, ayͻnko bͻne a ɛwͻ kuro yi mu na ɛma abusua ntam teteɛ. Wͻ san de mmabunu nso fa kwan bͻne so, mpo wͻnnkyerɛ wͻn kwan pa a wͻbɛgye adi sɛ Nyankopͻn te ase na deɛ awie wͻn ara ne sɛ wͻbɛyɛ ͻhaw ne ateetee ma ͻman no. Nyankopͻn aka sɛ, obiara de n’ano, n’ahoͻden ne nensusueɛ yɛ deɛ Nyankopͻn ahyɛ yɛn sɛ yɛn yͻ wͻ ne kwan pa so a, ɛno na ɛde Nyamesuro ba.\nKyɛfa a m’akenkan no wͻ mfitiaseɛ no mu no, Nyankopͻn aka sɛ, sɛ wo gyidi wie a, suro Nyame. Mma awiase yi mu ahotͻ ne afɛfɛdeɛ nnyɛ yɛn biribiara. Mmom, ɛwͻ sɛ yɛhwɛ deɛ yɛ’ayɛ ama Nyame ani asͻ ɛfiri sɛ wei ne neyeɛ a ɛho mmba mfasoͻ wͻ yɛn wuo akyi wͻ berɛ a deɛ ɛtwetwe yɛn, ahotͻ ne anigyeɛ a ɛwͻ asaase yi so bɛka asaase yi so ha ara. Ɛwɛ sɛ yɛda yɛn ho so; bͻne nhini a ɛwͻ nipa mu no ma nipa mmfa biribiara ho na ɛsan ma nipa nnkae ne Nyankopͻn. Sɛ obi pɛ nhyira a ɛwͻ sɛ ͻfa Nyame kwan so. Kyɛfa a adi kan no wͻ kyɛfa mienu a m’akenkan no wͻ nhyɛaseɛ ka kyɛfa ahodoͻ a yɛkan no wͻ Nikah ase. Ɛtwe yɛn adwene gyina yɛn daakye abrabͻ mu ne yɛn asefoͻ sɛdeɛ ɛbɛma wͻn bɛyɛ ahoteefoͻ ɛfiri sɛ nkoraa a wͻyɛ ahoteefoͻ na Nyankopͻn ani gye wͻn ho. Ahoteefoͻ nkwadaa nnyɛ afɛfɛdeɛ nkoa na wͻsan pagya wͻn awofoͻ gyinabrɛ wͻ wͻn wuo akyi wͻ berɛ a wͻbͻ mpaeɛ ma wͻn. Nyankopͻn aka no ha sɛ, ɛwͻ sɛ yɛkae sɛ, mmerɛ so sɛ yɛbɛware a, afɛfɛdeɛ, ahotͻ ne anigyeɛ a ɛwͻ asaase yi so no, yɛde to y’akyi. Aware ne awiase mu nkabom yɛ anigyeɛ kakra bi. Anigyeɛ mapa ne sɛ wobɛhwehwɛ Nyankopͻn anigyeɛ a yɛnya no wͻ asaase yi so ne mu nuaba nyinaa bi wͻ yɛn wuo akyi a yɛde bɛgye y’ani. Mmerɛ pii no, Nyankopͻn kasa fa kwan a yɛbɛsuro No na y’ayͻ neɛma pa a ɛbɛba mfasoͻ ama yɛn wͻ asaase yi so ha ne yɛn wuo akyi na yɛakae sɛ Ɔno nko na Ɔnim biribiara. Neɛma nketenkete a yɛyͻ nyinaa no yɛbɛbu ho atɛn. neɛma pii na ɛwͻ sɛ yɛhwɛ no yie.\nBͻhyɛ Messiah (ANN) no kaa no wͻ nhyiamu bi ase sɛ, wͻ Islam mu, abrabͻ kann no hia ma owuo, a ɛyɛ ɛnteaseɛ na obiara a ͻgye to mu no ͻno na ͻnya nkwa. Hadith ɛka sɛ, nipa hunu awiase apɛdeɛ ne anigyeɛ sɛ ɛsoro ahenman mu, ɛwͻ mu sɛ ɛte sɛ bonsam gya mu. Nkurͻfoͻ a wͻyɛ ateneneefoͻ no gye amaneɛ wͻ Nyankopͻn kwan so to mu na ͻno nkoara ɛyɛ ͻsoro ahenman mu. Akyingyeɛ biara nni ho sɛ ewiase wei yɛ mmerɛ kakraabi na y’awo obiara sɛ wͻn wu. Aberɛ bi ba a namfoͻ nyinaa wͻn a wͻbɛn yɛn ne wͻn a yɛdͻ wͻn no mu bɛtete. Anigyeɛ biara a ɛnnyɛ ne ahonyadeɛ a yɛfa no sɛ anigyeɛ, ɛnoͻma a ɛyɛ nwono. Yiedie ne anigyeɛ a adi mu no, yɛnntumi nnya kyɛnsɛ Taqwa (Nyamesuro) ka ho. Na sɛ yɛbɛfa Taqwa no te sɛ yɛrenom adubͻne bi afiri kuruwa mu. Onyankopͻn ayɛ nhyehyeɛ biara a ɛbɛma ateneneefoͻ no anigyeɛ …………..(65: 3-4). Ɛne sɛ nyinasoͻ a ɛma obi yiedie no ne Taqwa. Ampaara sɛ, sɛ wobɛnya Taqwa no, ɛnni kwan sɛ yɛpɛ tebeabi. Sɛ yɛtumi nya Taqwa a, yɛnya adeɛ biara a yɛbusa firi Nyankopͻn hͻ. Onyankopͻn Kokroko No yɛ Ahummͻbrͻ ne Ayamyie, nya Nyamesuro na Ɔbɛma wo adeɛ biara a wo pɛ (Malfuzat, Vol. V, pp. 106 – 107).\nBͻhyɛ Messiah (ANN) nso kaa sɛ, Taqwa kwan no so fa yɛ den, ne deɛ ͻbɛtumi adi ano no yɛ deɛ wͻde ne ho nyinaa atwere Nyame na ͻdi ne mmra so na ͻyͻ deɛ Onyankopͻn pɛ na ͻnni deɛ ͻno ankasa pɛ akyi. Biribiara nni hͻ a ɛbɛfiri mu aba sɛ yɛyɛ ho te sɛ yɛreyͻ na sɛ y’annyɛ a, nti deɛ ɛhia ne Onyankopͻn adom. Wei sei bɛtumi aba mu sɛ yɛyere yɛn ho bͻ mpaeɛ a. Onyankopͻn ahyɛ yɛn sɛ yɛmmͻ mpaeɛ na yɛn nyere yɛn ho (Malfuzat, Vol. VI, p. 227).\nAmpaara sɛ, sɛ yɛnya Nyamesuro a, yɛnya adom firi Onyankopͻn hͻ nti ɛwͻ sɛ yɛdwene ho hunu sɛ yɛredi bͻhyɛ a yɛyͻeɛno so sɛ y’anigye gyidie no ho kyɛn awiase afɛɛfɛdeɛ no ho a ne bͻhyɛ no sɛ yɛbɛnante wͻ Taqwa kwan so na yɛbedi y’asɛm ne yɛn suban ho nni. Bͻhyɛ Messiah (ANN) kͻͻ so kaa sɛ, obiara ho nntumi nnte kyɛnsɛ deɛ Nyankopͻn ate ne ho. Sɛ ͻkra biara de ne ho batu Onyankopͻn pano anim wͻ ahobvraseɛ mu ne merɛ yͻ mu a, Onyankopͻn bɛgye saa nipa no mpaebͻ na saa nipa no abɛyͻ ͻteneneeni na w’abɛnya nimdeɛ ne nteaseɛ a ɛwͻ Ɔkͻmhyɛni Kronkron (NNN) no ɛsom no ho. Annyɛ saa a, adeɛ biara a wͻbɛka afa ɛsom no ho ne n’asͻreyͻ ne deɛ ɛkeka ho no,yɛ adeɛ bi a wͻdi akyire wͻ sɛ wͻretiatia ne nananom anamon mu a wͻnni mfasoͻ anaa sɛ sunsum mu adeɛ biara (Malfuzat, Vol. VI, p. 228).\nBͻhyɛ Messiah (ANN) no kaa sɛ, nya Nyamesuro ɛfiri sɛ Nyamesuro biara no, nhyira na edi akyira, na ateneneefoͻ no wͻbͻ wͻn ho ban firi amaneɛ mu wͻ ewiase yi mu. Wͻ Onyankopͻn adom mu no, yɛhunu nhyhira bebiree a ɛfiri Nyankopͻn hͻ wͻ yɛn ahoͻden mu sɛ Jama’at na yɛsan tu mpͻn nso. Na yɛsan di adanseɛ wͻ ɛkwan soronko a Onyankopͻn de Jama’at yin am so na saa ara na Ɔyi yɛn firi y’atamfo no nsamu wͻ aberɛ a ɛmu yɛ den mu. Nipa bebiree wͻ Jama’at no mu a, wͻnam Nyamesuro kwan so na wͻnya Onyankopͻn anigyeɛ. Nti ɛwͻ sɛ yɛyere yɛn ho sɛ, sɛ yɛde yɛn sa hyɛ Bai’at ase wie a, yɛbɛduru Nyamesuro mpɛmpɛnsoͻ a nokorɛ Muslimfoͻ no nya ne deɛ Bͻhyɛ Messiah (ANN) no hwehwɛ firi yɛn hͻ. Yɛn kae Nyame aberɛ biara. Ampaara sɛ Onyankopͻn ka sɛ Ɔmmͻ ka sɛ yɛwerɛ firi No a, na ampaara sɛ mpaeɛ no yɛn ara na ɛbɛha yɛn. Wͻnom a wͻwerɛ firi Nyankopͻn no bɛhunu no dakoro. Wͻn abrabͻ no ma wͻn suban ne wͻn sunsum mu no te kͻ fͻm; wͻnom pɛ ewiase no kyɛn gyidie. Ɛdeɛn tebea na wͻnom bɛkͻ mu wͻ saa ewiase wei awieɛ no. Onyankopͻn nkoara na Ɔnim. Na nso wͻn a wͻde wͻn ho nyinaa ahyɛ ewiase no mu no, hwere wͻn asomdwie wͻ saa ewiase yi mu.\nOnyankopͻn aka sɛ, sɛ wok a sɛ wogyidi na w’annyere woho sɛ wobɛfa Nyanesuro kwan so a, wonnyɛ Onyankopͻn asɛdeɛ mma No, ne nipa nso asɛdeɛ na nyinasoͻ ne sɛ wonni gyidie mapa wͻ Onyankopͻn mu. Wͻ saa gyinaberɛ wei sɛ y’annyere yɛn ho sɛ yɛbɛsesa wͻ saa ewiase wei ɛmfa ho a, ɛnnyɛ ɛno nkoara. Saa onipa wei, yɛbɛfa no sɛ ͻyɛ asoͻdenfoͻ. Ɛha nom (59:20) Fasiq kyerɛ obi a ͻhyɛbͻ sɛ ͻbɛdi Sharia mmra nyinaa so nanso ͻbu bi so anaasɛ ne nyinaa. Kyɛfa foforͻ a ɛwͻ Kur’aan no mu no, kyerɛ yɛn sɛ obi a ͻnnyɛ naasefoͻ mma Onyankopͻn nhyira no, nnka wͻn a wͻbu adeɛ no ho na yɛde no ka Fasiqfoͻ no ho ne obi a ͻwͻ suban bͻne. Aberɛ a y’ayɛ Bai’at na y’ayi gyidie agya ewiase noͻma no ho, ɛneɛ aberɛ biara ɛnni kwan sɛ yɛbu Onyankopͻn mmra no animtia. Ɛyɛ Onyankopͻn adom kɛseɛ wͻ Ahmadiyyafoͻ so sɛ W’ama yɛn Ne nhyira bebiree, ɛne Bͻhyɛ Messiah (ANN) no nhyira no w’afa Ɔkͻmhyɛni Kronkron (NNN) no adwuma.\nAmpaara sɛ, nkͻmhyɛ yɛ nhyira kɛseɛ wͻ Onyankopͻn nhyira nyinaa mu a yɛbɛtumi ahunu adeɛ biara a ɛbͻ abira wͻ Islam mu no yɛbɛhunu. Wͻnom bͻ mpaeɛ sɛ wͻbɛnya na afei wͻsan ɛpo. Yɛtiri ayɛ yie sɛ y’agye saa nhyira wei ato mu na yɛde y’aka wͻn a wͻbɛnya kyɛfa afiri saa nhyira wei mu no. Wei nyinaa bɛtumi aba mu wͻ aberɛ a yɛbɛsusu asɛdeɛ ne deɛ Bͻhyɛ Messiah (ANN) no hia ɛfiri yɛn hͻ no. Annyɛ saa a, yɛbɛka wͻn a w’apo no ho na y’atwetwe Onyankopͻn abufuo aba yɛn so. Bͻhyɛ Messiah (ANN) no baa sɛ ͻbɛtoa ne wura Ɔkͻmhyɛni Kronkron (NNN) no adwuma so, sɛ ͻde Onyankopͻn Koroyɛ no bɛba na w’akyerɛ sɛ Ɔtease. Yɛbɛnya Taqwa paa no wͻ aberɛ a yɛwͻ gyidie mapa wͻ Onyankopͻn Koroyɛ mu.\nBͻhyɛ Messiah (ANN) no twerɛɛ sɛ, Onyankopͻn Koroyɛ (Tawheed) no nkyerɛ deɛ wͻbɛka sɛ Laa Ilaaha Illallah wͻ aberɛ koro a wͻwͻ abosom apem wͻ n’akoma mu. Ampaara sɛ, obiara a wͻde ͻno ankasa n’adwuma biara bɛma naadaa, anaa sɛ wͻbɛdwene sɛ biibi ho hia te sɛ Onyankopͻn, anaasɛ ͻde ne werɛ hyɛ obi mu te sɛ deɛ ɛwͻ sɛ ͻde ne ho to Nyankopͻn so no, anaa sɛ ͻma ͻno ankasa ne ho mfasoͻ a ɛwͻ sɛ ͻde ma Nyankopͻn no, wͻ Onyankopͻn anim no, ͻyɛ ͻbosom som ni. Abosom nnyɛ deɛ yɛde sikakͻkͻͻ anaasɛ ɛboͻ bi ayɛ a yɛde yɛwerɛ hyɛ mu. Na mmom, ɛyɛ adeɛ biara, kasa anaa suban a yɛma no mfasodeɛ a ɛsɛsɛ yɛde ma Onaynkopͻn no, yɛ bosom wͻ Nyankopͻn anim (Siraj-ud-Din ‘Isa’ike Char SawalonkaJawab, RuhaniKhaza’in, Vol. 12, pp. 349).\nOnyankopͻn Koroyɛ paa a ɛdi mu ne deɛ yɛbɛyͻ deɛ Onyankopͻn ɛhia firi yɛn hͻ na ɛno so na nkwagyeɛ ɛgyina, na sɛ yɛbɛgye adi sɛ Onyankopͻn wͻ mu no ɛho te firi mmata ho biara, sɛ ɛyɛ bosom anaasɛ nnipa anaasɛ bome anaasɛ nsonoma anaasɛ obi apɛdeɛ, na yɛbɛkata so. Obi wͻ tumi ɛka Onyankopͻn ho, anaasɛ yɛbɛgyue ato mu sɛ obi bɛtena hͻ daa, anaasɛ yɛbɛhunu sɛ obi bɛdom yɛn animonyam anaasɛ ͻbɛgu yɛn anim ase, anaasɛ yɛbɛhunu sɛ obi yɛ ͻboafoͻ na yɛde yɛdͻ nyinaa bɛma no na y’asom no.\nKoroyɛ biara ntumi nwie pɛyͻ sɛ yɛanfa saa agyinasoͻ miɛnsa yi annyɛ adwuma a. Edi kan, Ɔteasefoͻ baako wͻ hͻ, ɛno ne sɛ, yɛbɛdwene sɛ Oni hͻ a, ewiase yin so nni hͻ. Ɛtͻ so mienu, Ɔyɛ baako pɛ na asomneɛ nkaeɛ nyinara yɛ Ne nsa ano nwuma. Ɛtͻ so miɛnsa, Ɔdͻ koroyɛ, nokorɛdie ne atuhoama; ɛno ne sɛ, mma yɛnnfa biribiara mmata Onyankopͻn ho nsom na mmom yɛbɛdͻ na y’asom Onyankopͻn nkoara (Siraj-ud-Din ‘Isa’ike Char SawalonkaJawab, RuhaniKhaza’in, Vol. 12, pp. 349-350. Essence of Islam, Vol. I. pp. 169 – 170).\nƐfa Taqwa ho no, Bͻhyɛ Messiah (ANN) no aka sɛ; Taqwa mudie ne sɛ, nipa honamdua no sesa na wei nkoara ne Tawheed (Nyame Koroyɛ). Sɛ yɛbɛdͻ Onyankopͻn akyɛn biribiara ne Taqwa na wei nso kyerɛ Tawheed. Onyankopͻn moa yɛn na yɛnuru saa gyinabrɛ yi.\nHadhrat Khalifatul Masih kaa sɛ, ͻretu kwan nti ͻserɛ mpaebͻ sɛdeɛ ɛbɛyͻ a akwantu no bɛwie nkunimdie.\nTranslated by: 1. Abdul Hakeem Oduro Sahib\n2. Ali Majeed Sahib\n3. Ishaque Opoku Muhammad Sahib


Paul faa ɛpo so de n’ani kyerɛɛ Roma (1-12)\nMframa kɛse bɔɔ ɛpo so hyɛn no (13-38)\nƐpo so hyɛn no sɛee (39-44)\n27 Na wosii gyinae sɛ yɛmfa po so hyɛn nkɔ Italy.+ Enti wɔde Paul ne nneduafo foforo bi hyɛɛ ɔsraani panyin bi nsa. Ná wɔfrɛ no Yulio, na na ofi Augusto asraafokuw no mu. 2 Ná po so hyɛn bi fi Adramitio a ɛrebetu akɔ po so hyɛn gyinabea a ɛwowɔ mpoano wɔ Asia mantam mu no. Enti yɛkɔforoe, ɛnna yetui. Ná Aristarko+ a ɔyɛ Makedoniani a ofi Tesalonika no ka yɛn ho. 3 Bere a ade kyee no, yegyinaa Sidon, na Yulio daa ayamye* adi kyerɛɛ Paul, na ɔmaa no kwan sɛ ɔnkɔ ne nnamfonom nkyɛn mma wɔnhwɛ no. 4 Na yefi hɔ faa ɛpo so, na esiane sɛ na mframa no rebɔ hyia yɛn nti, yɛde yɛn ani kyerɛɛ baabi a ɛbɛma Kipro* agye yɛn afi mframa no ano. 5 Na yɛnam po so faa Kilikia ne Pamfilia, na yegyinaa Mira po so hyɛn gyinabea a ɛwɔ Likia no. 6 Ɛhɔ na ɔsraani panyin no huu ɛpo so hyɛn bi a efi Aleksandria rekɔ Italy, na ɔma yɛforoe. 7 Yedii nna pii wɔ kwan so; yɛbrɛɛ mu paa, na nkakrankakra yebeduu Knido. Esiane sɛ na mframa no rebɔ hyia yɛn nti, na yentumi nkɔ yɛn anim. Ɛno nti, yɛfaa Salmone, baabi a na ɛbɛma Kreta agye yɛn afi mframa no ano. 8 Na yɛde animia faa ɛpo no anoano beduu baabi a wɔfrɛ hɔ Ɛpo So Hyɛn Gyinabea Pa, a ɛbɛn Lasea kurow no. 9 Ná nna pii atwam, na na ɛyɛ hu sɛ yɛbɛtoa akwantu no so, efisɛ na Mpata Da+ akɔnkyen* bere no mpo atwam. Ɛno nti Paul tuu wɔn fo. 10 Ɔka kyerɛɛ wɔn sɛ: “Mmarima, mitumi hu sɛ, sɛ yɛtoa akwantu yi so a, nneɛma bɛsɛe, na yɛbɛhwere ade paa. Ɛnyɛ hyɛn no ne emu nneɛma nko na ɛbɛsɛe, na mmom yɛbɛhwere yɛn nkwa* nso.” 11 Nanso, ɔsraani panyin no tiee ɔhyɛnkafo no ne hyɛn wura no asɛm sen nea Paul kae no. 12 Edu awɔw bere a, na awɔw wɔ ɛpo so hyɛn gyinabea hɔ paa. Ɛno nti, nnipa dodow no ara kae sɛ yemfi hɔ nhwɛ sɛ ebia yebetumi akodu Foinise na yɛatwɛn wɔ hɔ ama awɔw bere no atwam a. Foinise yɛ ɛpo so hyɛn gyinabea a ɛwɔ Kreta, na na wutumi fa atifi fam apuei ne anaafo fam apuei kɔ hɔ. 13 Na bere a anaafo fam mframa no bɔɔ brɛoo no, ɛyɛɛ wɔn sɛ, nea wɔabɔ wɔn tirim sɛ wɔbɛyɛ no bɛyɛ yiye. Enti wotuu sɛkyɛ no, na wɔfaa Kreta mpoano kɔe. 14 Nanso ankyɛ koraa na mframa kɛse bi a wɔfrɛ no Eurakilo* bɔe denneennen. 15 Mframa no bɔ hyiaa ɛpo so hyɛn no denneennen, na na entumi nnyina mframa no ano, enti yegyae maa mframa no twee yɛn kɔe. 16 Afei yɛde yɛn ani kyerɛɛ baabi a ɛbɛma supɔw ketewa bi a wɔfrɛ no Kauda agye yɛn afi mframa no ano, nanso yɛbrɛɛ mu ansa na yɛn nsa reka ɔkorow* a ɛbɔ po so hyɛn no to no. 17 Na bere a wɔmaa so baa hyɛn no mu no, wɔde nhama faa po so hyɛn no ase kyekyeree po so hyɛn no denneennen. Na esiane sɛ na wosuro sɛ wɔbɛkɔ akotim Sirti* anwea no mu nti, nhama a na ekura mframatam no mu no, wogow mu maa mframatam no baa fam, na mframa no ara de yɛn kɔe. 18 Esiane sɛ na mframa a ano yɛ den no retotow yɛn denneennen nti, ade kyee no, wofii ase yiyii hyɛn no mu nneɛma no bi tow gui. 19 Na ne nnansa so no, wɔde wɔn nsa yiyii po so hyɛn no ho nneɛma bi tow gui. 20 Owia ne nsoromma ampue nna bebree, na mframa a ano yɛ den* bɔɔ yɛn. Enti anidaso a yɛwɔ sɛ yebenya nkwa no nyinaa sae. 21 Nna pii twaam a na wonnidii. Ɛnna Paul sɔre gyinaa wɔn mfinimfini kae sɛ: “Mmarima, nokwasɛm ni, ɛsɛ sɛ anka mutie m’afotu no. Sɛ moamfi Kreta ansi po so a, anka nneɛma ansɛe amma moanhwere ade saa.+ 22 Nanso, munnya akokoduru, efisɛ mo mu* baako mpo renyera, gye po so hyɛn no nko ara. 23 Anadwo yi, me Nyankopɔn a meyɛ ne dea a mesom no no bɔfo+ begyinaa me nkyɛn, 24 na ɔkae sɛ: ‘Paul, nsuro. Ɛsɛ sɛ wugyina Kaesare anim.+ Na hwɛ! Onyankopɔn de wɔn a wɔne wo te hyɛn yi mu nyinaa akyɛ wo.’ 25 Enti mmarima, munnya akokoduru, na migye di sɛ Onyankopɔn bɛma nea wɔaka akyerɛ me no aba mu pɛpɛɛpɛ. 26 Nanso yɛbɛkɔ akogu supɔw bi mpoano.”+ 27 Anadwo a ɛto so 14 no, na mframa no de yɛn redi akɔneaba wɔ Adria Po no so. Bere a eduu ɔdasum no, hyɛn mu adwumayɛfo no hui sɛ ayɛ sɛ nea wɔrebɛn asaase bi. 28 Na wɔtow susuhama no kɔɔ nsu no ase, na wohui sɛ ɛyɛ abasam* 20. Enti wɔkɔɔ kakra, ɛnna wosusuwii bio hui sɛ ɛyɛ abasam 15.* 29 Ná wosuro sɛ anhwɛ a na yɛakɔhwe abotan so, enti wɔtow asɛkyɛ anan fii po so hyɛn no akyi. Na wɔn yam a, na anka ade akye. 30 Ná hyɛn no mu adwumayɛfo pɛ sɛ woguan fi hyɛn no mu. Enti wɔhyɛɛ da yɛe sɛ wɔrekɔsan asɛkyɛ afi hyɛn no anim, na wogyaagyaa ɔkorow no mu sɛ wɔde resi po no so. 31 Ɛnna Paul ka kyerɛɛ ɔsraani panyin no ne asraafo no sɛ: “Sɛ mmarima yi antena po so hyɛn yi mu a, morentumi nnya nkwa.”+ 32 Ɛnna asraafo no twitwaa nhama a ekura ɔkorow no mu no, na wɔma ɛkɔe. 33 Bere a ade reyɛ akye no, Paul hyɛɛ wɔn nyinaa nkuran sɛ wonnidi, na ɔkae sɛ: “Nnafua 14 ni na moatwɛn denneennen a momfaa aduan biara nkaa mo ano. 34 Enti mesrɛ mo, munni biribi kakra; ɛbɛboa mo, efisɛ mo mu biara nni hɔ a ne ti nwi baako mpo bɛyera.” 35 Bere a ɔkaa eyi no, ɔfaa paanoo, na ɔdaa Onyankopɔn ase wɔ wɔn nyinaa anim. Afei obuu bi, na ofii ase dii. 36 Enti wɔn nyinaa nyaa akokoduru, na wɔn nso fii ase didii. 37 Ná nnipa* a yɛwɔ po so hyɛn no mu yɛ 276. 38 Bere a wodidi mee no, wɔtotow hwiit a ɛwɔ hyɛn no mu no guu po no mu sɛnea emu bɛyɛ hare.+ 39 Bere a ade kyee no, na wonhu asaase no,+ na mmom wohuu mpoano bi wɔ baabi a ɛpo no adidi kɔ asaase no mu,* na wosii wɔn bo sɛ, sɛ ɛbɛyɛ yiye a, wɔde po so hyɛn no bɛkɔ mpoano hɔ. 40 Enti wotwitwaa asɛkyɛ no ma eguu po mu, na bere koro no ara wɔsansan akyerɛkyerɛkwan hama no, na wɔmaa mframatam a ɛwɔ hyɛn no anim no so hwɛɛ mframa no, na wɔde wɔn ani kyerɛɛ mpoano hɔ. 41 Bere a wɔkɔpem anwea bi a esum hɔ wɔ po no mu no, hyɛn no anim timii na ɛkaa hɔ, na n’akyi no de, asorɔkye a na ɛrebɔ denneennen no bubuu no asinasin.+ 42 Enti asraafo no yɛɛ wɔn adwene sɛ wobekunkum nneduafo no, efisɛ na wɔmpɛ sɛ wɔn mu biara beguare aguan akɔ. 43 Nanso na ɔsraani panyin no awe ataa so sɛ obegye Paul nkwa, enti wamma wɔn kwan amma wɔanyɛ nea wɔbɔɔ wɔn tirim sɛ wɔbɛyɛ no. Na ɔka kyerɛɛ wɔn a wobetumi aguare no sɛ wɔntow wɔn ho ngu po no mu, na wonguare nni kan nkɔ asaase so. 44 Wɔn a aka no, ɔkae sɛ wommutubutuw ntaaboo so ne hyɛn no mu nneɛma bi so nni wɔn akyi. Enti yɛn nyinaa duu asaase so dwoodwoo.+\n^ Anaa “Kipro supɔw.”\n^ Kyerɛ sɛ, mframa a ɛbɔ fi atifi apuei.\n^ Ɔkorow ketewa bi a na wotumi de gye nkurɔfo nkwa bere a asiane bi asi.\n^ Nt., “ɛnyɛ ketewa.”\n^ Anaa “mo mu ɔkra.”\n^ Bɛyɛ mita 36 (anm. 120). Hwɛ Nkh. B14.\n^ Bɛyɛ mita 27 (anm. 90). Hwɛ Nkh. B14.\n^ Anaa “faka.”


Efi tete na ayɛ Yehowa pɛ sɛ abusua biara mufo bɛbom ayɛ ade sɛnea ɛbɛyɛ a wɔne no benya abusuabɔ a emu yɛ den, na aka wɔn abom ma wɔayɛ biako. (Deuteronomium 6:6, 7) Ɛno nti na Yehowa Adansefo yi bere si hɔ dapɛn biara ne wɔn mmusua bom som—wɔde anigye susuw Bible mu nsɛm a ɛfa wɔn ahiade ho. Sɛ wo nkutoo na wote mpo a, wubetumi de saa bere no asua Bible mu asɛm bi de ahyɛ wo ne Onyankopɔn abusuabɔ mu den.\nƐyɛ bere a mode bɛbɛn Yehowa yiye. “Mommɛn Onyankopɔn na ɔbɛbɛn mo.” (Yakobo 4:8) Sɛ yesua Yehowa nipasu ne ne nneyɛe ho ade kɔ akyiri wɔ n’Asɛm no mu a, ɛbɛma yɛahu no yiye. Ɔkwan tiawa a wubetumi afa so ne w’abusua afi abusua som ase ne sɛ mode bere no bi bɛbom akenkan Bible no den. Mubetumi adi dapɛn biara Bible akenkan a ɛwɔ Teokrase Ɔsom Sukuu nhyehyɛe mu no akyi. Wubetumi de Bible akenkan no afã bi ama abusua no muni biara, na afei mo nyinaa betumi asusuw nea moasua afi Kyerɛwnsɛm no mu ho.\nƐyɛ bere a abusua no mufo no de bɛn wɔn ho yiye. Sɛ okunu ne ɔyere, awofo ne wɔn mma, bom sua Bible no sɛ abusua a, ɛhyɛ wɔn abusuabɔ mu den. Ɛsɛ sɛ ɛyɛ anigye ne asomdwoe bere ne ɛda a abusua no mufo nyinaa hwɛ kwan wɔ dapɛn no mu. Awofo betumi ahwɛ mfe a wɔn mma adi so apaw nsɛm a ɛfata a wɔne wɔn besusuw ho. Wobetumi ayi nsɛm no bi afi Ɔwɛn-Aban ne Nyan! mu anaa yɛn Intanɛt dwumadibea, jw.org. Mubetumi asusuw ɔhaw a mo mma hyiae wɔ sukuu mu ne ɔkwan a wɔbɛfa so agyina ano ho. Mubetumi asua nnwom a wɔbɛto wɔ asafo nhyiam ase na sɛ muwie abusua som no a mode nnɔkɔnnɔkɔwade bi akeka mo ano.\nSaa bere titiriw yi a mobɛbom asom Yehowa dapɛn biara no bɛboa abusua no mufo nyinaa ma mo ani agye Onyankopɔn Asɛm no sua ho, na obehyira mo mmɔdenbɔ no so pii.—Dwom 1:1-3.\nDɛn nti na yeyi bere bi si hɔ de yɛ abusua som?\nDɛn na awofo betumi ayɛ ma abusua no mufo nyinaa ani agye saa bere no?\nBisa afoforo a wɔwɔ asafo no mu ma wɔnka nea wɔyɛ wɔ wɔn abusua som mu no bi ho asɛm nkyerɛ wo. San nso hwehwɛ Bible ho nhoma ahorow a wubetumi anya bi wɔ Ahenni Asa so de akyerɛkyerɛ wo mma Yehowa ho ade.


Constantine | Tete Mfonini\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Georgian German Greek Hebrew Hiligaynon Hungarian Iloko Indonesian Italian Japanese Kinyarwanda Kirghiz Kirundi Korean Lingala Lithuanian Macedonian Malagasy Maltese Myanmar Norwegian Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tsonga Tswana Turkish Twi Ukrainian Urdu Vietnamese Xhosa Zulu\nConstantine ne Roma ɔhempɔn a odii kan kae sɛ ɔyɛ Kristoni. Ɔnam saa ade yi so de nsakrae kɛse baa wiase abakɔsɛm mu. Ɔsom a na ɔmanfo tan wɔn denneennen no, ogyee wɔn toom na ɛno na ɛdede mu ara bɛyɛɛ Kristoman. Nhoma bi ka sɛ, efi saa bere no, sɛ ɛba “amanyɔsɛm ne ɔmanfo asetena mu” a, wonsian Kristosom ho mmɔ pɔw.—The Encyclopædia Britannica.\nADƐN nti na ɛsɛ sɛ tete Roma hempɔn ho asɛm hia wo? Sɛ woyɛ obi a Kristosom hia wo a, kae hu sɛ Constantine amanyɔsɛm ne ne nyamesom ka ho bi paa na asɔre bebree gyidi ne wɔn nneyɛe te sɛnea ɛte nnɛ yi. Momma yɛnhwɛ nea ɛyɛe a ɛbaa saa.\nOGYEE ASƆREASƆRE NO TOOM DE YƐƐ NEA ƆPƐ\nAfe 313 Y.B. no, Constantine na na odi Roma Ahemman no fã a ɛwɔ Atɔe no so, ɛnna Licinius ne Maximinus di Apuei fam deɛ no so. Wɔn nyinaa maa kwan sɛ obiara tumi som nyame biara a ɔpɛ. Kristofo no mpo, afei deɛ wɔmaa wɔn kwan sɛ wotumi som wɔn Nyankopɔn. Constantine amma obiara anyɛ Kristofo basabasa efisɛ na ogye di sɛ Kristosom de biakoyɛ bɛba ahemman no mu. *\nƐyɛɛ Constantine ahometew sɛ mansotwe apaapae Kristofo mu. Ɔyɛɛ n’adwene sɛ ɔbɛka wɔn abom, enti ɔkɔfaa biribi bae a ɔno na ɔseɛ sɛ ɛyɛ nkyerɛkyerɛ papa, na ɔhwɛ ma wɔde yɛɛ adwuma. Na ɛnyɛ asɔfo no abodwo, nanso ayɛ ɔhene nti, wogye toom saa. Asɔfo a wogye toom no nyinaa, wannye wɔn tow biara, na obuee ne nsam maa wɔn. Charles Freeman kyerɛw sɛ: “Kristoni biara a ɔde saa nkyerɛkyerɛ no bɛyɛ adwuma no, obenya kwan akɔ soro asan anya ne ho tam asase so.” Enti ɛkɔbae sɛ nea asɔfo no bɛka na wiase atumfoɔ de yɛ adwuma. A.H.M. Jones nso kyerɛw sɛ: “Asɔre no nyaa kamafo, na enyaa ne wura nso.”\n“Asɔre no nyaa kamafo, na enyaa ne wura nso.”—A.H.M. Jones, ɔkyerɛw abakɔsɛm\nKRISTOSOM BƐN NA ƆDE BAE?\nNkabom a Constantine ne asɔfo no yɛe no, nea ɛde bae ne Kristosom ne abosonsom a adi afra. Saa na na ɛbɛyɛ efisɛ ɔno deɛ ɛdɔm a obenya wɔ asɔreasɔre mu na na ehia no na ɛnyɛ nokware nkyerɛkyerɛ bi na na ɔrehwehwɛ. Adeɛ yi abosonsomfo man na na odi so, enti ɛbɛyɛ dɛn na ɔrenyɛ saa. Na Constantine pɛ sɛ Kristofo ne abosonsomfo nyinaa gye no tom, enti abakɔsɛm kyerɛwfo bi kae sɛ, “ɔhyɛɛ da sɛ ɔremma ne nneyɛe ne n’amammuo mu nna hɔ.”\nNa Constantine se ɔyɛ Kristoni nanso na ne nan biako si abosonsom mu. Wo deɛ hwɛ o, Bible kasa tia nneɛma bi te sɛ asumansɛm, nanso na ɔyɛ bi. (Deuteronomium 18:10-12) Wɔasi dan bi wɔ Rome a wɔde kae Constantine. Ne mfonini si so a ɔrebɔ afɔre ama abosom. Afei ɔde owia nyame mfonini too sika so. Ɔyɛɛ eyi nyinaa de hyɛɛ nyame no anuonyam pagyaa ne som. Afei, nea ɛbɛtɔɔ mu koraa ne sɛ Constantine ma wosii abosomfie maa ɔne n’abusua wɔ Umbria, Italy. Anso hɔ ara, ɔde abosomfo koguu hɔ.\nConstantine amma “Kristofo” no ammɔ no asu ntɛm. Otu hyɛɛ da. Bere a ɔrebewu wɔ afe 337 Y.B. no na ɔbɔɔ asu. Animdefo bi kyerɛ sɛ ɔboapa tuu asubɔ no hyɛɛ da sɛnea ɛbɛyɛ a Kristofo ne abosonsomfo a wɔwɔ ahemman no mu nyinaa bɛtaa n’akyi. Nea ɛwom ara ne sɛ, wohwɛ n’abrabɔ ne n’asubɔ a otutu hyɛɛ da no a, wutumi hu sɛ ne Kristosom no, asɛm wɔ ho. Nanso ade biako bi deɛ, yebetumi aka no pen. Ɛne sɛn? Ɛne sɛ, asɔre a Constantine gye toom no, ɛbɛyɛɛ nyamesom ne amanyɔsɛm kuw a n’ano duru guam, na ɛnam so danee n’akyi kyerɛɛ Kristo na ɛne wiase no dii hwebom. Nanso Yesu kaa n’asuafo no ho asɛm sɛ: ‘Wɔnyɛ wiase no fã sɛnea ɔnyɛ wiase no fã no.’ (Yohane 17:14) Enti asɔre a ɛne wiase di hwebom no, ɛno mu na yebenyaa asɔreasɔre buburugyaa a ɛwɔ wiase nnɛ no.\nDɛn na eyinom nyinaa ka kyerɛ yɛn? Ɛkyerɛ sɛ ɛnyɛ asɔre biara nkyerɛkyerɛ na ɛsɛ sɛ yegye tom. Ɛsɛ sɛ yɛde Bible hwehwɛ mu.—1 Yohane 4:1.\n^ nky. 6 Ɛyɛ nnipa pii sɛ na Constantine Kristosom no nni mũ. Nhoma bi kyerɛ sɛ, ɛfã firi sɛ “n’adedi rekɔ awiei mpo, na ɔsosɔ abosonsomfo so.”\nAfe 306 Y.B., Roma Ahemman no fã a ɛwɔ Atɔe no, Constantine na na odi so, na efi afe 324 kosi 337 no, na Apuei ne Atɔe nyinaa da n’abam.\nConstantine anom asɛm ne sɛ, onyaa yikyerɛ bi sɛ Kristofo Nyankopɔn no bɛbɔ no kyidɔm ama wadi n’atamfo so.\nConstantine dii nkonim ɔko bi mu. Ɔkyerɛe sɛ saa nkonimdi no fi Onyankopɔn enti “ntɛm paa ara na ɔhyɛɛ ne nkurɔfo” sɛ, ne honi bi a esi “baabi a nkurɔfo taa fa wɔ Rome no,” wɔmfa peaw nyɛ krɔss nkɔhyɛ ne nsam.—Paul Keresztes.\nConstantine de abosonsom mu abodin bi too ne ho so: pontifex maximus, anaa ɔsɔfopanyin, na obuu ne ho sɛ ɔsom a ɛwɔ n’ahemman mu nyinaa wura.\nƐdan a wɔde kae Constantine nkonimdi\n“Ɔhempɔn papa anaa Kristoni papa deɛ, nea ɛsɛ sɛ woyɛ ara ne sɛ, wobɛhwehwɛ Onyankopɔn anim anuonyam anaasɛ wobɛhwɛ so adi wo hene. Constantine deɛ, bere a obedii ade no, na tumidi yɛ no dɛ na ɔyɛɛ nneɛma bɔne pii sɛnea ɛbɛyɛ a ɔbɛkɔ so atena akongua no so.”—Richard Rubenstein, ɔbenfo a ɔyɛ nyamesom mu ntawntawdi mu nhwehwɛmu.\n“Sɛ obi amfeefee Constantine Kristosom mu a, ɛnde ɔbɛka sɛ bere a ɔrebewu no na ɔyɛ Kristoni.”—Paul Keresztes, ɔbenfo a ɔkyerɛw abakɔsɛm.\nText Baabi a wubetumi atwe nneɛma akenkan NYAN! February 2014 | Nea Ɛbɛma Wode Wo Bere Ayɛ Adepa


Judges 13 NIV - Atemmufo 13 AKCB\n1Bio, Israelfo no yɛɛ nea ɛyɛ bɔne wɔ Awurade ani so, enti Awurade de wɔn hyɛɛ Filistifo nsam ma wɔhyɛɛ wɔn so mfe aduanan.\n2Saa bere no, ɔbarima bi tenaa Sora a ne din de Manoa a ofi Dan abusuakuw mu. Na ne yere nnya awo, enti na wonni mma. 3Awurade bɔfo yii ne ho kyerɛɛ Manoa yere kae se, “Ɛwɔ mu sɛ wonwoe de, nanso ɛrenkyɛ worebenyinsɛn na woawo ɔbabarima. 4Ɛnsɛ sɛ wonom bobesa anaa nsa a ano yɛ den biara. Na nni biribiara nso a ɛyɛ akyiwade. 5Wubenyinsɛn na woawo ɔbabarima, na hwɛ sɛ oyiwan renka ne ti, efisɛ ɛsɛ sɛ ɔyɛ Nasareni a wɔayi no asi hɔ ama Onyankopɔn fi awo mu. Obegye Israel afi Filistifo nsam.”\n6Ɔbea no de mmirika kɔɔ ne kunu nkyɛn kɔbɔɔ no amanneɛ sɛ, “Onyankopɔn nipa bi yii ne ho adi kyerɛɛ me. Na ɔte sɛ Onyankopɔn abɔfo no mu baako a ne ho yɛ hu yiye. Mammisa no baabi a ofi bae, na ɔno nso ammɔ ne din ankyerɛ me. 7Nanso ɔka kyerɛɛ me se, ‘Wubenyinsɛn na woawo ɔbabarima. Enti nnom bobesa anaa nsa a ano yɛ den na nni biribiara a ɛyɛ akyiwade. Na wo babarima no bɛyɛ obi a wɔayi no asi hɔ ama Onyankopɔn sɛ Nasareni fi awo mu kosi bere a obewu.’ ”\n8Na Manoa bɔɔ Awurade mpae se, “Ao Awurade, mesrɛ wo, ma Onyankopɔn nipa no nsan mmra yɛn nkyɛn na ɔmmɛkyerɛ yɛn nhyehyɛe a ɛfa abarimaa a wɔbɛwo no no ho.”\n9Onyankopɔn tiee Manoa. Ɔbɔfo no yii ne ho adi kyerɛɛ no bio wɔ bere a ɔwɔ afum. Nanso na ne kunu Manoa nka ne ho wɔ hɔ. 10Ɔbea no yɛɛ ntɛm kɔbɔɔ ne kunu amanneɛ se, “Ɔbarima a oyii ne ho adi kyerɛɛ me da no aba bio!”\n11Manoa yɛɛ ntɛm dii ne yere akyi. Oduu ɔbarima no ho no, obisaa no se, “Wo na wokaa biribi kyerɛɛ me yere no ana?”\nObuae se, “Yiw, ɛyɛ me.”\n12Enti Manoa bisaa no se, “Sɛ nsɛm a woaka no ba mu a, mmara bɛn na ɛwɔ hɔ fa abarimaa no asetena ne nʼadwumayɛ ho?”\n13Awurade bɔfo no buae se, “Hwɛ sɛ wo yere bedi nhyehyɛe a mekyerɛɛ no no so. 14Ɛnsɛ sɛ odi bobe anaa biribiara a efi bobe mu. Ɛnsɛ sɛ ɔnom bobesa anaa nsa a ano yɛ den. Ɛnsɛ sɛ odi aduan biara a ɛyɛ akyiwade.”\n15Enti Manoa ka kyerɛɛ Awurade bɔfo no se, “Mesrɛ wo, tena ha kosi sɛ yebesiesie abirekyi ba bi ama woadi ansa na woakɔ.”\n16Awurade bɔfo no buae se, “Mɛtena, nanso, merenni biribiara. Mmom, mutumi siesie ɔhyew afɔre sɛ afɔrebɔde de ma Awurade.” (Na Manoa anhu sɛ ɔyɛ Awurade bɔfo.)\n17Afei, Manoa bisaa Awurade bɔfo no se, “Wo din de dɛn? Sɛ nsɛm yi nyinaa ba mu a, yɛpɛ sɛ yɛhyɛ wo anuonyam.”\n18Awurade bɔfo no bisaa no se, “Adɛn nti na wubisa me din? Sɛ mebɔ me din kyerɛ wo a, worente ase.”\n19Afei, Manoa faa abirekyi ba no ne aduan afɔrebɔde de bɔɔ afɔre wɔ ɔbotan bi so maa Awurade. Na Manoa ne ne yere rehwɛ no, Awurade yɛɛ anwonwade bi. 20Ogyaframa a ɛwɔ afɔremuka no mu no teɛ kɔɔ wim no, Awurade bɔfo no faa mu foro kɔe. Na Manoa ne ne yere huu saa no, wɔde wɔn anim butubutuw fam.\n21Ɔbɔfo no anyi ne ho adi bio ankyerɛ Manoa ne ne yere. Afei, Manoa huu sɛ ɛyɛ Awurade bɔfo, 22na ɔka kyerɛɛ ne yere se, “Yebewuwu, efisɛ yɛahu Onyankopɔn!”\n23Nanso ne yere kae se, “Sɛ Awurade bekum yɛn a, anka wannye yɛn ɔhyew afɔre ne aduan afɔre no. Anka ɔrenyi ne ho adi nkyerɛ yɛn, nka anwonwasɛm nkyerɛ yɛn, nyɛ saa anwonwade yi nso.”\n24Ɔbea no woo ne babarima no, wɔtoo ne din Samson. Na abofra no renyin no, Awurade hyiraa no. 25Na bere a ɔwɔ Mahane Dan a ɛwɔ Sora ne Estaol ntam no, Awurade Honhom fii ase baa ne so.\nAKCB : Atemmufo 13


Hebrifo 2 - Nkwa Asem (NA-TWI) | Biblica América Latina\nHebrifo 2 - Nkwa Asem (NA-TWI)\nKristo kaa owu hwɛe maa yɛn nyinaa\n1Eyi nti na ɛsɛ sɛ yeso nokware a yɛate no mu dennen sɛnea ɛbɛyɛ a biribi rentu yɛn aso. 2 Nsɛm a abɔfo no kae no yɛ nokware enti obiara a wanni so no nyaa asotwe a ɛfata no. 3 Na sɛ yɛantie saa nkwagyesɛm yi a, ɛbɛyɛ dɛn na yɛatumi aguan? Awurade no ankasa na odii kan kaa saa nkwagye yi ho asɛm na wɔn a wotiee no no, ama yɛahu sɛ ɛyɛ nokware.\n4 Saa bere koro no ara mu Onyankopɔn nam ne tumi adeyɛ ne n’anwonwadwuma so dii ho adanse. Bio, ɔkyɛɛ Honhom Kronkron no sɛnea ɔpɛ.\n5 Onyankopɔn amma abɔfo anni wiase a na wayɛ n’adwene sɛ ɔrebɛbɔ no so; saa wiase a yɛka ho asɛm no. 6 Na mmom, wɔaka no Kyerɛwsɛm no mu baabi se; “Onyankopɔn, onipa yɛ dɛn a ɛsɛ sɛ wudwen ne ho; onipa teta a ɛsɛ sɛ wohwɛ no? 7 Wobɔɔ no ma ɔyɛɛ akumaa kakra sen abɔfo; wohyɛɛ no anuonyam, 8 sɛ onni nneɛma nyinaa so.” Ɛka se Onyankopɔn bɔɔ onipa “Nneɛma nyinaa sodifo;” eyi da no adi sɛ biribiara ka ho. Nanso yenhu sɛ mprempren onipa di nneɛma nyinaa so. 9 Nanso yehu Yesu! Mmere tiaa bi wɔbɔɔ no hyɛɛ abɔfo ase sɛnea ɛbɛyɛ a ɛnam Onyankopɔn ahummɔbɔ nti, ɛsɛ sɛ owu ma nnipa nyinaa no. Yehu no sɛ esiane owu a owui no nti, wɔahyɛ no anuonyam. 10 Eye sɛ Onyankopɔn a ɔbɔ nneɛma nyinaa na ɔhwɛ so no bɛma Yesu nam n’amanehunu no mu ayɛ pɛ sɛnea ɛbɛyɛ a ɔbɛma ne mma nyinaa akɔ saa anuonyam no mu bi. Efisɛ, Yesu no nko ara ne Onipa a obedi wɔn anim akɔ nkwagye no mu.\n11 Ɔma nnipa yɛ kronn fi wɔn bɔne mu. Na ɔne wɔn a wayɛ wɔn kronn no nyinaa wɔ Agya baako. Ɛno nti na Yesu mfɛre sɛ ɔfrɛ wɔn anuanom no. 12 Ɔka se, “Onyankopɔn, mɛka wo ho asɛm makyerɛ me nuanom; mɛkamfo wo wɔ wɔn a wɔahyia hɔ no nyinaa anim.” 13 Ɔsan ka bio se, “Mede me ho bɛto Onyankopɔn so.” Na ɔno nso ka se, “Mma a Onyankopɔn de wɔn ama me, na me ne wɔn ahyia yi.”\n14 Esiane sɛ mma no wɔ honam ne mogya nti, Yesu nso bae onipa tebea mu sɛnea ɛbɛyɛ a ɔnam ne wu no so bɛsɛe ɔbonsam a okita owu tumi no ahoɔden. 15 Na ɔnam so agye wɔn a esiane sɛ wosuro owu nti, wɔn asetena mu nyinaa, wɔayɛ nkoa no.\n16 Ɛyɛ nokware turodoo sɛ ɛnyɛ abɔfo na ɔboa wɔn. Na mmom, sɛnea Kyerɛwsɛm no ka no, “Ɔboa Abraham asefo.” 17 Eyi kyerɛ sɛ, ɔkwan biara so no, ɛsɛ sɛ ɔyɛ sɛ ne nuanom sɛnea ɛbɛyɛ a ɔbɛyɛ wɔn nokwafo ne mmɔborɔhunufo ɔsɔfo Panyin wɔ ne Nyamesom mu na ɛnam so ma wɔde nnipa bɔne akyɛ wɔn. 18 Enti afei obetumi aboa wɔn a wɔasɔ wɔn ho ahwɛ efisɛ, ɔno ankasa wɔsɔɔ no hwɛe ma ohuu amane.\nNA-TWI : Hebrifo 2


Sɛ Biribiara Nkanyan Me Sɛ Menteɛteɛ M’apɔw Mu a, Menyɛ Dɛn? | Mmabun Bisa Sɛ\nKENKAN WƆ Abkhaz Afrikaans Albanian American Sign Language Amharic Arabic Armenian Azerbaijani Bashkir Belize Kriol Bislama Brazilian Sign Language Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Ecuadorian Sign Language Efik English Estonian Ewe Faroese Fijian Finnish Fon French Ga Georgian German Greek Gun Hausa Hebrew Hiligaynon Hindi Hungarian Iban Icelandic Iloko Indonesian Isoko Italian Japanese Kabuverdianu Kachin Kannada Kikamba Kikaonde Kikuyu Kiluba Kinyarwanda Kirghiz Korean Kwanyama Latvian Lingala Lithuanian Luo Macedonian Malagasy Malay Malayalam Mam Maya Mexican Sign Language Mongolian Myanmar Ndebele (Zimbabwe) Nepali Niuean Norwegian Nzema Okpe Oromo Ossetian Pangasinan Papiamento (Curaçao) Persian Polish Portuguese Portuguese (Portugal) Punjabi Quichua (Imbabura) Rarotongan Romanian Russian Samoan Sango Sepedi Serbian Serbian (Roman) Sesotho (South Africa) Seychelles Creole Shona Sinhala Slovak Slovenian Solomon Islands Pidgin Spanish Sunda Swahili Swedish Tagalog Tamil Tarascan Tatar Telugu Tetun Dili Thai Tigrinya Tojolabal Turkish Twi Tzotzil Uighur (Cyrillic) Ukrainian Urdu Urhobo Uzbek Uzbek (Roman) Valencian Vietnamese Waray-Waray Welsh Yoruba\nAdɛn nti na ɛsɛ sɛ meteɛteɛ m’apɔw mu?\nAdɛn nti na mintumi nteɛteɛ m’apɔw mu?\nDɛn na ɛbɛboa me ama mateɛteɛ m’apɔw mu?\nƐsɛ sɛ wokari pɛ\nAman bi so no, sɛnea anka mmabun de bere pii teɛteɛ wɔn apɔw mu no, seesei de, ɛso tew ara na ɛretew. Wei ama wonni apɔwmuden papa. Ɛnyɛ nwonwa sɛ Bible ka sɛ “apɔwmuteɛteɛ so wɔ mfaso.” (1 Timoteo 4:8) Mfaso a ɛwɔ apɔwmuteɛteɛ so no bi na edidi so yi:\nApɔwmuteɛteɛ tumi boa ma wo ho tɔ wo. Sɛ woteɛteɛ w’apɔw mu a, ɛma ahoɔdennuru bi a ɛwɔ w’adwene mu yɛ adwuma ma wo ho tɔ wo fɔmm, na ɛma w’ani gye. Ebinom ka sɛ apɔwmuteɛteɛ boa ma obi adwinnwen so tew.\n“Sɛ mesɔre anɔpa kotu mmirika kakra a, da mũ no nyinaa mitumi yɛ m’adwuma yiye, na m’ani nso gye. Mmirikatu ma me ho bae me pa ara.”—Regina.\nApɔwmuteɛteɛ boa ma wo ho yɛ fɛ. Sɛ woteɛteɛ w’apɔw mu sɛnea ɛsɛ a, ɛboa ma wo ho yɛ den, ɛma wusi pi si ta, na ɛmma wonyɛ moamoa.\n“Afe a etwaam no, na m’apɔwmuteɛteɛ nkɔ yiye koraa, nanso seesei sɛ miso mu sɛ mereteɛteɛ m’apɔw mu a, ɛsɛ w’ani. Nea ɛma m’ani gye koraa ne sɛ minim sɛ merehwɛ me nipadua so yiye.”—Olivia.\nApɔwmuteɛteɛ ma wutumi nyin kyɛ. Sɛ woteɛteɛ w’apɔw mu a, ɛboa ma mogya di aforosian yiye wɔ wo nipadua mu, na ɛma wutumi home yiye. Yare a ekunkum nnipa pa ara baako ne komayare. Nanso, apɔwmuteɛteɛ a ɛma wohome hahyeehahyee betumi aboa wo na woannya komayare.\n“Sɛ yɛyɛ nhyehyɛe pa de teɛteɛ yɛn apɔw mu a, ɛma yɛn Bɔfo no hu sɛ yɛn ani sɔ nipadua a ɔde ama yɛn no.”—Jessica.\nNea yɛreka akosi: Sɛ woteɛteɛ w’apɔw mu a, ɛma wo koma tɔ wo yam, na bere a worenyin nso, ɛma wunya ahoɔden. Ababaa bi a ne din de Tonya ka sɛ: “Sɛ obi kɔteɛteɛ n’apɔw mu wie a, minnye nni sɛ ɔbɛka sɛ wanu ne ho sɛ ɔyɛɛ saa. Bere biara a memia m’ani akɔteɛteɛ m’apɔw mu no, ɛboa me pa ara.”\nSɛ obi anhwɛ ne kar so yiye a, ebetumi akogyaw no asi kwan so; saa ara nso na sɛ woanteɛteɛ w’apɔw mu a, w’apɔwmuden ho bɛba asɛm\nNea ebetumi ama ayɛ den sɛ wobɛteɛteɛ w’apɔw mu no bi na edidi so yi:\nBiribiara nkanyan me. “Sɛ obi yɛ ɔbabun a, ɛyɛ a osusuw sɛ osi pi si ta. Ɔnna nnwen ho koraa sɛ ebedu baabi no, yare befi ase ateetee no. N’adwene ara ne sɛ yare de, ɛwɔ hɔ ma wɔn a wɔn mfe akɔ anim.”—Sophia.\nMinni bere. “Nnwuma a egu me so nyɛ agorɔ, enti ɛyɛ a, mebɔ mmɔden pa ara sɛ menya bere de adidi yiye, na manya bere ada. Nanso bere nyinaa, ɛyɛ den ma me sɛ menya bere de ateɛteɛ m’apɔw mu.”—Clarissa.\nMerentumi nkotua sika. “Ehia sɛ wutua sika kɛse na woanya apɔwmuden. Sɛ wopɛ sɛ wokɔ baabi a nkurɔfo kɔteɛteɛ wɔn apɔw mu a, gye sɛ wutua!”—Gina.\nBiribi a ɛsɛ sɛ wususuw ho:\nDɛn pa ara na esiw wo kwan a enti wuntumi nteɛteɛ w’apɔw mu? Ebia gye sɛ woyere wo ho na woatumi adi wo haw no so, nanso sɛ wutumi di so a, wubenya so mfaso pii.\nNyansahyɛ kakra bi ni:\nWubenya apɔwmuden a, egyina wo ara wo so.—Galatifo 6:5.\nMfa nsɛm nyiyi wo ho ano. (Ɔsɛnkafo 11:4) Sɛ nhwɛso no, ɛho nhia sɛ wukotua sika ansa na woatumi ateɛteɛ w’apɔw mu. Ɛno ara ne sɛ wobɛhwehwɛ biribi a w’ani gye ho a wobɛkɔ so ayɛ de ateɛteɛ w’apɔw mu.\nSɛ wopɛ sɛ wuhu nea wobɛyɛ de ateɛteɛ w’apɔw mu a, bisa wɔn a ɛyɛ a wɔteɛteɛ wɔn apɔw mu no.—Mmebusɛm 20:18.\nYɛ nhyehyɛe pɔtee bi a wubedi so. Fa botae bi sisi w’ani so, na wudu ebiara ho a, kyerɛw to hɔ. Woyɛ saa a, ɛbɛhyɛ wo nkuran.—Mmebusɛm 21:5.\nHwehwɛ obi a wo ne no bɛbom ateɛteɛ mo apɔw mu. Adamfo a ɔte saa bɛboa wo na wahyɛ wo nkuran ama woadi wo nhyehyɛe no so.—Ɔsɛnkafo 4:9, 10.\nHu sɛ, ɛtɔ da a ɛrenkɔ yiye. Nanso sɛ ɛba saa a, mma w’abam mmu.—Mmebusɛm 24:10.\nBible ka sɛ, ɛsɛ sɛ mmarima ne mmea nyinaa ‘kari pɛ.’ (1 Timoteo 3:2, 11) Enti nya apɔwmuteɛteɛ ho adwene a ɛfata. Wɔn a wɔteɛteɛ wɔn apɔw mu boro so no, mpɛn pii no nkurɔfo hu wɔn sɛ gyama wonni hwee yɛ. Ababaa bi a ne din de Julia ka sɛ: “Sɛ aberante bi mmati ayeyere nanso ontwa tau a, ɛyɛ a minhu n’ahoɔfɛ.”\nAfei nso, hwɛ yiye wɔ nsɛm bi a nkurɔfo taa ka fa apɔwmuteɛteɛ ho no. Nea wɔka no bi ne sɛ, “Sɛ woabrɛ sɛ dɛn koraa a, nnyae; yɛ bi ka ho.” Nsɛm a ɛte saa betumi ama woapira wo ho, na ama woayi w’adwene afi ‘nneɛma a ehia pa ara no’ so.—Filipifo 1:10.\nBio nso, nsɛm a afoforo ka sɛ wɔde rehyɛ wo nkuran no, ebetumi abu w’abam. Ababaa bi a ne din de Vera ka sɛ: “Sɛ mmabaa pii hu mmea a wɔn nipadua yɛ wɔn fɛ a, wɔde saafo no mfoni sie baabi, na sɛ wɔrepɛ biribi a ɛbɛkanyan wɔn ama wɔateɛteɛ wɔn apɔw mu a, na wɔakɔhwɛ. Nanso wobɛhwɛ no, na wɔde wɔn ho retoto saafo yi ho, na ɛno tumi ma wɔn abam bu. Enti ne papa mu no, sɛ woreteɛteɛ w’apɔw mu a, mfa w’adwene nsi sɛnea wopɛ sɛ wo nipadua yɛ nko ara so, na mmom fa yɛ wo botae sɛ wubenya apɔwmuden nso.”\n“Mmirikatu de, memfa nni agorɔ, efisɛ ɛtew m’adwinnwen so. Sɛ mitu mmirika a, ɛma me koma bɔ ntɛmntɛm, na ɛboa ma menyɛ kɛse pii. Sɛ mikotu mmirika ba a, mihu sɛ me ho asisi me ho so, na wei ma me koma tɔ me yam.”—Yasmine.\n“Apɔwmuteɛteɛ a ɛte sɛ agorɔ no na m’ani gye ho pa ara, ɛnkanka baskɛtbɔɔl. Sɛ merebɔ a, minhu mpo sɛ mereteɛteɛ m’apɔw mu. Mabehu sɛ, sɛ wopɛ sɛ wusua sɛnea wodi agorɔ bi a, ɛnyɛ da koro asɛm. Nanso sɛ woyere wo ho sua ma ɛsɔ wo dɛ mu a, wubenya so mfaso pa ara.”—Joel.\n“Sɛ mekɔnantenantew a, ɛboa me wɔ akwan pii so. Me haw baako ne sɛ adwinnwen taa hyɛ me so. Nanso sɛ mekɔnantenantew na mehwɛ nneɛma a Onyankopɔn abɔ a, ɛboa ma m’adwinnwen so tew, na mihu sɛ me ho abae me. Nnipa pii a wɔwɔ wiase nnɛ no nnya no saa.”—Lily.\n“Nneɛma pii wɔ hɔ a ebinom ka sɛ ɛma apɔwmuteɛteɛ yɛ den. Nanso sɛ mereteɛteɛ m’apɔw mu a, memfa m’adwene nsi saa nneɛma no so. Sɛ nhwɛso no, sɛ merebɔ baskɛtbɔɔl a, memfa m’adwene nsi ɔbrɛ no so, mmom mede m’adwene si agorɔ no so. Baskɛtbɔɔl nso boa ma minya nnamfo pii.”—Miles.\nApɔwmuden—Adwene Ne Nipadua Mu Mmabun Bisa Sɛ Mmabun\nShare Share Sɛ Biribiara Nkanyan Me Sɛ Menteɛteɛ M’apɔw Mu a, Menyɛ Dɛn?


传道书 1 CCB - Ɔsɛnkafo 1 AKCB\nBiribiara Yɛ Adehuhuw\n1Eyinom ne nsɛm a Ɔsɛnkafo, ɔhene Dawid babarima a ɔyɛ ɔhene wɔ Yerusalem se:\nƆsɛnkafo no na ose.\n“Ahuhude mu ahuhude\nBiribiara yɛ ahuhude.”\n3Dɛn na onipa nya fi nʼadwumayɛ nyinaa mu,\nnea okum ne ho yɛ no owia so no?\n4Awo ntoatoaso ba na ɛkɔ,\nnanso asase tim hɔ daa.\n5Owia pue na owia kɔtɔ,\nna ɛyɛ ntɛm kɔ nea epue fii hɔ no.\n6Mframa bɔ kɔ anafo fam\nna ɛdan hwɛ atifi fam;\nekyinkyin kɔ baabiara,\nna ɛsan bɔ fa ne kwan so.\n7Nsubɔnten nyinaa sen kogu po mu,\nnanso po nyɛ ma da.\nFaako a nsubɔnten no fi no\nhɔ na wɔsan kɔ bio.\n8Biribiara yɛ ɔbrɛ\na ɛboro nea obi bɛka so.\nAni nhwɛ ade nwie da\nna aso nso ntie nsɛm mma ɛnyɛ mma da.\n9Nea aba no bɛba bio,\nnea wɔayɛ no, wɔbɛyɛ bio;\nade foforo biara nni owia yi ase.\n10Biribi wɔ hɔ a wobetumi aka wɔ ho se:\n“Hwɛ! eyi yɛ ade foforo” ana?\nƐwɔ hɔ dedaw fi tete nteredee;\nɛwɔ hɔ ansa na wɔwoo yɛn.\n11Wɔnkae tetefo no,\nna wɔn a wonnya nnwoo wɔn no nso,\nwɔn a wobedi wɔn akyi no\nNimdeɛ Yɛ Ahuhude\n12Me, Ɔsɛnkafo, na meyɛ Israelhene wɔ Yerusalem. 13Mituu me ho sii hɔ sɛ mede nimdeɛ besua ayɛ nhwehwɛmu wɔ biribiara a wɔyɛ no owia yi ase ho. Adesoa duruduru a Onyankopɔn de ato adesamma so! 14Mahu biribiara a wɔyɛ no owia yi ase; ne nyinaa nka hwee, ɛte sɛnea obi tu mmirika taa mframa.\n15Nea akyea no wontumi nteɛ;\nna nea enni hɔ no wontumi nkan.\n16Mekaa wɔ me tirim se, “Hwɛ, manyin na manya nimdeɛ bebree asen obiara a watena Yerusalem ahengua so ansa na merebedi ade. Manya nhumu ne nimdeɛ mu osuahu.” 17Afei meyɛɛ mʼadwene sɛ mɛhwehwɛ na mate nimdeɛ, ne adammɔsɛm ne nkwaseasɛm ase. Nanso mihuu sɛ eyi nso te sɛnea obi tu mmirika taa mframa.\n18Nimdeɛ bebree de awerɛhow na ɛba;\nnyansa dɔɔso a, awerɛhowdi dɔɔso.\nAKCB : Ɔsɛnkafo 1


4 “Basan+ anantwibere a mugu Samaria+ bepɔw so a musisi abrɛfo+ na mububu ahiafo, mo a moka kyerɛ mo wuranom sɛ, ‘Momfa mmra mma yɛnnom!’ no, muntie asɛm yi. 2 Awurade Tumfoɔ Yehowa de ne kronkronyɛ aka ntam+ sɛ, ‘“Hwɛ, nna bi bɛba a ɔde dade nkɔtɔkoro bɛtwe mo akɔ, na wɔn a wɔbɛka no nso ɔde nnarewa atwe wɔn.+ 3 Na mobɛfa ɔfasu mu ntokuru mu akɔ+ mo anim tẽẽ; na wɔbɛtow mo akyene Harmon,” Yehowa asɛm ni.’ 4 “‘Mommra Betel mmɛto mmara,+ na momma mo mmarato nnɔɔso wɔ Gilgal.+ Afei momfa mo afɔrebɔde mmra anɔpa, na da a ɛto so abiɛsa no, momfa ntotoso du du mmra.+ 5 O Israelfo, monhyew ade a akaw mfa mmɔ aseda afɔre,+ na mompae mu nka mo ayɛyɛde;+ mommɔ no dawuru, na saa na mopɛ,’+ Awurade Tumfoɔ Yehowa asɛm ni. 6 “‘Na me nso memaa mo sẽ so yɛɛ wosee+ wɔ mo nkurow nyinaa mu, na aduan ho yɛɛ nã wɔ mo atenae nyinaa;+ nanso moansan amma me nkyɛn,’+ Yehowa asɛm ni. 7 “‘Enti aka asram abiɛsa ma twabere adu no mamma osu antɔ amma mo;+ na memaa osu tɔɔ kurow biako mu, nanso mamma antɔ wɔ kurow foforo mu. Osu tɔ guu asase biako so, na asase a mamma osu antɔ angu so no so woe wosee.+ 8 Na nkurow abien anaa abiɛsa kyinkyin kɔnom nsu wɔ kurow biako mu,+ na wɔammee; nanso eyi nyinaa mu moansan amma me nkyɛn,’+ Yehowa asɛm ni. 9 “‘Mede ɔhyew baa mo so na memaa yare tew sii mo mfuw so.+ Moyeyɛɛ bobe nturo ne nturo foforo pii, nanso ɔsã wee mo borɔdɔma nnua ne mo ngo nnua nyinaa;+ nanso eyi nyinaa mu moansan amma me nkyɛn,’+ Yehowa asɛm ni. 10 “‘Na memaa owuyare a ɛte sɛ Egypt de no bi baa mo so.+ Mede nkrante kunkum mo mmerante+ na mefaa mo apɔnkɔ nnommum.+ Na memaa mo asoɛe bɔn kankaankan kɔɔ mo hwenem;+ nanso eyi nyinaa mu moansan amma me nkyɛn,’+ Yehowa asɛm ni. 11 “‘Medan mo butuwii sɛnea Onyankopɔn dan Sodom ne Gomora butuwii no.+ Na moyɛe sɛ dua a wɔahwim afi ogya mu;+ nanso eyi nyinaa mu moansan amma me nkyɛn,’+ Yehowa asɛm ni. 12 “Enti nea mede bɛyɛ wo ni, Israel. Na esiane sɛ eyi na mede bɛyɛ wo nti, siesie wo ho kohyia wo Nyankopɔn,+ Israel. 13 Hwɛ, nea ɔnwenee mmepɔw+ na ɔbɔɔ mframa,+ nea ɔka ne tirim asɛm kyerɛ ɔdesani,+ nea ɔma adekyee yɛ kusuu+ na otiatia asase so nkoko so no,+ Yehowa, asafo Nyankopɔn, ne ne din.”+


“Ɔtamfo a Otwa To a Obetu no Agu Ne Owu” | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Colombian Sign Language Croatian Czech Dangme Danish Drehu Dutch Efik English Estonian Ewe Fijian Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Japanese Sign Language Kannada Kazakh Kikaonde Kikuyu Kiluba Kinyarwanda Kirghiz Kirundi Kisi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Mauritian Creole Maya Mexican Sign Language Mixe Mongolian Moore Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Tshiluba Tsonga Tswana Turkish Turkmen Turkmen (Cyrillic) Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n“Ɔtamfo a otwa to a obetu no agu ne owu.”—1 KOR. 15:26.\nAhyɛde bɛn na Yehowa de maa Adam?\nƐyɛɛ dɛn na owu bɛsoɛɛ adesamma?\nBere bɛn na ‘wobetu owu, ɔtamfo a otwa to no agu’?\n1, 2. Mfiase no na Adam ne Hawa asetena te sɛn? Nsɛmmisa bɛn na yɛrebesusuw ho?\nBERE a Yehowa bɔɔ Adam ne Hawa no, na wonni ɔtamfo biara. Na wɔyɛ nnipa a wɔyɛ pɛ a wɔwɔ paradise. Na wɔne wɔn Bɔfo no ntam yɛ kama te sɛ agya ne ne mma. (Gen. 2:7-9; Luka 3:38) Onyankopɔn de adwuma titiriw bi hyɛɛ wɔn nsa. (Monkenkan Genesis 1:28.) Ɔkae sɛ ‘wɔbɛhyɛ asase so mã’ na wɔasiesie so; na wonhia daa nkwa na wɔde ayɛ eyi. Nanso sɛ Adam ne Hawa betumi adi “mmoa a wɔnenam asase so” no so a, na ɛsɛ sɛ wɔtena ase daa. Enti owu deɛ na enni asɛm no mu koraa.\n2 Ɛnde, adɛn nti na nneɛma asesa koraa saa nnɛ? Adɛn nti na atamfo pii, ɛnkanka owu, atena yɛn anigye so saa? Dɛn na Onyankopɔn bɛyɛ de asɛe atamfo yi? Nsɛmmisa yi ho mmuae wɔ Bible mu; momma yensusuw ho.\nONYANKOPƆN BƆƆ WƆN KƆKƆ\n3, 4. (a) Ahyɛde bɛn na Onyankopɔn de maa Adam ne Hawa? (b) Adɛn nti na na ɛnsɛ sɛ wodi ahyɛde yi ho agorɔ koraa?\n3 Ɛwom sɛ Onyankopɔn bɔɔ Adam ne Hawa sɛ wɔntena ase daa, nanso na ɛnkyerɛ sɛ wɔne owu abɔ nsianho korakora. Sɛ wɔbɛkɔ so atena ase a, na ehia sɛ wɔhome mframa, wodidi nom nsu, na wotumi da. Nanso na ehia paa sɛ wɔma wɔne Yehowa ayɔnkofa ho hia wɔn efisɛ ɔno ne Nkwamafo. (Deut. 8:3) Sɛ wobetumi atena ase daa anya anigye a, na biribi titiriw bi ho hia: Ɛsɛ sɛ wɔma Yehowa kyerɛ wɔn kwan a wɔmfa so. Ansa na Yehowa rebɔ Hawa mpo no, ɔka kyerɛɛ Adam sɛ: “Turom ha nnua nyinaa, di bi. Na papa ne bɔne ho nimdeɛ dua no de, nni bi, efisɛ da a wubedi bi no, owu na wubewu.”—Gen. 2:16, 17.\n4 “Papa ne bɔne ho nimdeɛ dua no” kyerɛ sɛ na Onyankopɔn wɔ tumi sɛ ɔkyerɛ nea ɛyɛ papa ne nea ɛyɛ bɔne. Onyankopɔn bɔɔ Adam wɔ ne suban so na ɔmaa no ahonim, enti na onim papa ne bɔne. Nanso dua no kaee Adam ne Hawa sɛ wohia Yehowa wɔ wɔn asetenam daa; ɔno na na ɛsɛ sɛ ɔkyerɛ wɔn kwan. Sɛ wodi dua no aba a, na ɛte sɛ nea wɔreka akyerɛ Onyankopɔn sɛ, “Yenhia wo mmara biara.” Sɛ ɛba saa a, wɔne wɔn asefo bewu sɛnea na Onyankopɔn adi kan aka no.\nNEA ƐYƐE A OWU BƐSOƐƐ ADESAMMA\n5. Ɛyɛɛ dɛn na Adam ne Hawa yɛɛ Yehowa so asoɔden?\n5 Bere a Yehowa bɔɔ Hawa no, Adam kaa mmara a Yehowa ahyɛ no kyerɛɛ no. Na Hawa nim mmara no yiye, na akyiri yi otii mu kae. (Gen. 3:1-3) Bere a Satan nam ɔwɔ so ne no rekasa no, otii mmara no mu kyerɛɛ no. Na Satan yɛ Onyankopɔn ba a ahantan adonnɔn no, otuatewfo a n’ani bere tumidi. (Fa toto Yakobo 1:14, 15 ho.) Ɔka kyerɛɛ Hawa sɛ Onyankopɔn yɛ ɔtorofo na sɛ wantie Onyankopɔn a ɔrenwu, na mmom ɔbɛyɛ sɛ ɔno Nyankopɔn no ara. (Gen. 3:4, 5) Hawa nso gyee no dii, na osii ne bo tew aduaba no bi dii. Akyiri yi ɔka kyerɛɛ Adam sɛ ɔno nso nni bi. (Gen. 3:6, 17) Satan dii atoro kyerɛɛ Hawa. (Monkenkan 1 Timoteo 2:14.) Na Adam nim sɛ ɛyɛ bɔne sɛ obedi aduaba no, nanso otiee ne yere. Wohwɛ a na akɔyɛ te sɛ ɔwɔ no yɛ Hawa adamfo, nanso nea na ɔhyɛ aboa no akyi no yɛ ɔtamfo tirimɔdenfo a onni ahummɔbɔ koraa. Na onim paa sɛ n’atosɛm no de nsunsuanso bɔne na ɛbɛba.\n6, 7. Ɔkwan bɛn so na Yehowa dii Adam ne Hawa asɛm buu wɔn atɛn?\n6 Yehowa na ɔmaa Adam ne Hawa nkwa ne adepa biara, nanso wɔtew ne so atua. Nea ɛrekɔ so nyinaa na Yehowa ani tua. (1 Be. 28:9; monkenkan Mmebusɛm 15:3.) Nanso Yehowa maa Adam, Hawa, ne Satan kwan sɛ wɔnkyerɛ adwene a wɔwɔ wɔ ne ho. Na Yehowa ne wɔn Agya, enti ɔkwan biara so nea wɔyɛe no yɛɛ no yaw. (Fa toto Genesis 6:6 ho.) Nanso Yehowa yɛ Ɔtemmufo a ɔteɛ, enti ɔtwee wɔn aso sɛnea ɔkae sɛ ɔbɛyɛ no.\n7 Onyankopɔn ka kyerɛɛ Adam sɛ ɛnsɛ sɛ odi papa ne bɔne ho nimdeɛ dua no, efisɛ ‘da a obedi bi no, owu na obewu.’ Ebia na Adam susuw sɛ, sɛ obu ahyɛde yi so a, obewu ansa na owia akɔtɔ. Nanso saa anwummere no ara Yehowa ne Adam kasae. (Gen. 3:8) Yehowa yɛ Ɔtemmufo a ɔteɛ, enti odii kan tiee Adam ne Hawa anom asɛm. (Gen. 3:9-13) Afei obuu wɔn atɛn. (Gen. 3:14-19) Sɛ Yehowa kum wɔn amonom hɔ ara a, anka nea wabɔ ne tirim sɛ ɔbɛyɛ ama adesamma no remma mu. (Yes. 55:11) Bere a Yehowa buu Adam ne Hawa kumfɔ no, wɔn bɔne ho nsunsuanso fii ase, nanso Yehowa maa wɔkɔɔ so tenaa ase sɛnea ɛbɛyɛ a wɔbɛwo na wɔn mma anya daakye papa. Efi da a Adam ne Hawa yɛɛ bɔne no na wɔadan teaseawu wɔ Yehowa ani so. Afei esiane sɛ mfe 1,000 yɛ da koro wɔ Yehowa ani so nti, yebetumi aka sɛ wowui “da” no ara.—2 Pet. 3:8.\n8, 9. Ɔkwan bɛn so na Adam bɔne kaa ne mma nyinaa? (Hwɛ mfonini a ɛwɔ adesua yi mfiase no.)\n8 Adam ne Hawa mma nso ɛ? Nea wɔn awofo yɛe no bɛka wɔn anaa? Aane. Romafo 5:12 kyerɛkyerɛ mu sɛ: “Ɛnam onipa biako so na bɔne baa wiase, na owu nam bɔne so bae, ma owu trɛw kaa nnipa nyinaa, efisɛ wɔn nyinaa ayɛ bɔne.” Ɔsomafo Paulo de kaa ho sɛ: “Onipa biako no asoɔden maa nnipa bebree bɛyɛɛ abɔnefo.” (Rom. 5:19) Ɔnokwafo Habel na odii kan wui. (Gen. 4:8) Afei Adam mma a aka ne ne mmanana bɔɔ nkwakoraa ne mmerewa wuwui. Enti “agyapade” a Adam ne Hawa de gyaw adesamma ne bɔne ne owu; atamfo mmienu yi di nnipa nya paa. Yɛrentumi nkyerɛ ɔkwan pɔtee a Adam de bɔne ne owu san ne mma, nanso nea afi mu aba deɛ yɛn ani tua.\n9 Enti sɛ Bible ka sɛ bɔne ne owu te sɛ “ntama a wɔde akata aman nyinaa so” anaa “kuntu a ɛkata nnipa nyinaa so” a, ntease wom. (Yes. 25:7) Onipa biara nni hɔ a obetumi akwati bɔne ne owu. Bible ka sɛ “obiara rewu wɔ Adam mu.” (1 Kor. 15:22) Enti Paulo bisae sɛ: “Hena na obegye me afi nipadua a ɛrekɔ owu mu yi mu?” (Rom. 7:24) Ogyefo bi wɔ hɔ anaa? *\nYEHOWA BETU BƆNE NE OWU AGU\n10. (a) Kyerɛw nsɛm bɛn na ɛkyerɛ sɛ Yehowa beyi owu afi hɔ? (b) Dɛn na Kyerɛw nsɛm yi ma yehu fa Yehowa ne ne ba no ho?\n10 Yehowa betumi agye Paulo. Bible ka sɛ: “Ɔbɛmene owu akosi daa, na Awurade Tumfoɔ Yehowa bɛpopa obiara aniwam nusu.” (Yes. 25:8) Yehowa te sɛ agya bi a ne ba resu na ɔrekorɔkorɔ no popa n’aniwam nusu. Ɛyɛ no dɛ paa sɛ obeyi owu afi hɔ! Yesu bɛboa no ma wayɛ saa. Bible ka wɔ 1 Korintofo 15:22 sɛ: “Wɔbɛma obiara anya nkwa wɔ Kristo mu.” Bere a Paulo bisae sɛ: “Hena na obegye me?” no, ɔno ara kae sɛ: “Aseda mfa yɛn Awurade Yesu Kristo so nka Onyankopɔn!” (Rom. 7:25) Bere a Adam ne Hawa yɛɛ bɔne no, ɔdɔ a Yehowa wɔ ma adesamma no ano annwo. Yehowa nam Yesu so na ɔbɔɔ Adam ne Hawa, na Yesu nso dɔ nnipa. (Mmeb. 8:30, 31) Ɛnde, ɔkwan bɛn na Yehowa bɛfa so agye adesamma afi bɔne ne owu mu?\n11. Dɛn na Yehowa ayɛ de aboa adesamma?\n11 Bere a Adam yɛɛ bɔne no, Yehowa buu no kumfɔ. Eyi nyinaa na akɔfa sintɔ ne owu abɛto adesamma so no. (Rom. 5:12, 16) Romafo 5:18 ka sɛ: “Bɔne biako de afobu baa nnipa ahorow nyinaa so.” Ɛbɛyɛ dɛn na Yehowa ayi saa afobu yi afi hɔ na bere koro no ara wama n’atɛntrenee ayɛ adwuma? Yesu buaa asɛm yi bere a ɔkae sɛ ɔbae sɛ ‘ɔde ne kra rebɛyɛ agyede de agye nnipa bebree’ no. (Mat. 20:28) Na Yesu yɛ onipa a ɔyɛ pɛ, enti na obetumi ama yɛanya agyede. Ɛbɛyɛ dɛn na agyede yi ama atɛntrenee ayɛ adwuma?—1 Tim. 2:5, 6.\n12. Adɛn nti na agyede no ne Yehowa atɛntrenee hyia?\n12 Na Yesu yɛ pɛ, enti anka obetumi atena ase daa wɔ asase so. Biribi saa na na Yehowa pɛ sɛ Adam nsa ka. Yesu dɔ n’Agya ne Adam asefo nyinaa, enti ɔde ne nkwa bɔɔ afɔre. Yesu nkwa a ɔde bɔɔ afɔre no ne Adam de a ɔhweree no yɛ pɛ. Akyiri yi Yehowa nyanee Yesu kɔɔ soro sɛ honhom. (1 Pet. 3:18) Yehowa gyee Yesu agyede no toom efisɛ na ɔyɛ onipa a ɔyɛ pɛ, na ɔde ne nkwa bɔɔ afɔre de tɔɔ Adam asefo sɛnea ɛbɛyɛ a wobenya daa nkwa a Adam hweree no. Enti Yehowa de n’atɛntrenee yɛɛ adwuma wɔ ha, efisɛ onipa a ɔyɛ pɛ besii onipa a ɔyɛ pɛ anan. Ɛno nti na Paulo frɛɛ Yesu “Adam a odi akyiri” no. Seesei ɔyɛ honhom a ɔma nkwa.—1 Kor. 15:45.\nHabel ne onipa a odii kan wui, na obenya Yesu agyede no so mfaso (Hwɛ nkyekyɛm 13)\n13. Dɛn na “Adam a odi akyiri” no bɛyɛ ama nnipa a wɔawuwu?\n13 Ɛrenkyɛ biara “Adam a odi akyiri” yi bɛma adesamma anya daa nkwa. Adam asefo a wɔawuwu no mu dodow no ara benyan na wɔasan abɛtena ase daa wɔ asase so.—Yoh. 5:28, 29.\n14. Ɛbɛyɛ dɛn na nnipa ade wɔn ho afi sintɔ ho?\n14 Ɛnde, ɛbɛyɛ dɛn na nnipa ade wɔn ho afi sintɔ ho? Yehowa wɔ aban bi wɔ soro a ɛbɛyɛ eyi. Yehowa apaw nnipa 144,000 afi adesamma mu a wɔbɛka Yesu ho ne no adi ade wɔ soro. (Monkenkan Adiyisɛm 5:9, 10.) Esiane sɛ 144,000 no yɛ nnipa a wɔatena asase so pɛn na wonim nnipa sintɔ nti, wɔbɛte adesamma ase. Yesu ne ne mfɛfo yi bedi ade mfe 1,000, na wɔbɛboa adesamma ma wɔayɛ pɛ a sintɔ biara nni wɔn ho.—Adi. 20:6.\n15, 16. (a) Owu bɛn na Bible frɛ no ‘ɔtamfo a otwa to’ no? Bere bɛn na wobetu no agu? (b) Dɛn na 1 Korintofo 15:28 ka sɛ Yesu bɛyɛ?\n15 Mfe 1,000 no bɛba awiei no, na nnipa asoɔmmerɛwfo ade wɔn ho afi bɔne ne owu ho. Paulo kae sɛ: “Sɛnea obiara rewu wɔ Adam mu no, saa ara na wɔbɛma obiara anya nkwa wɔ Kristo mu. Nanso obiara ne ne gyinabea: Kristo ne aba a edi kan no, ansa na wɔn a wɔyɛ Kristo dea [wɔn a wɔne no bedi ade] no adi hɔ wɔ ne mmae mu. Ɛno akyi na awiei no bɛba ma ɔde ahenni no ahyɛ ne Nyankopɔn ne n’Agya nsa, bere a watu aban ne tumi ne ahoɔden nyinaa agu no. Na etwa sɛ odi hene kosi sɛ Onyankopɔn de atamfo nyinaa begu ne nan ase. Ɔtamfo a otwa to a obetu no agu ne owu.” (1 Kor. 15:22-26) Afei owu a yenya fii Adam hɔ no befi hɔ. “Kuntu” a akata adesamma so yi bɛyera korakora.—Yes. 25:7, 8.\n16 Paulo de kaa ho sɛ: “Sɛ onya de nneɛma nyinaa gu ne nan ase a, afei Ɔba no ankasa nso de ne ho bɛhyɛ Nea ɔde nneɛma nyinaa hyɛɛ n’ase no ase, na Onyankopɔn ayɛ ade nyinaa ama obiara.” (1 Kor. 15:28) Ebedu saa bere no, na Yesu nniso no awie n’adwuma. Ɛbɛyɛ Yesu dɛ sɛ wawie adwuma a Yehowa de hyɛɛ ne nsa no, na ɔbɛdan ne tumi ama n’Agya na ɔde adesamma a sintɔ ne dɛm biara nni wɔn ho ahyɛ Yehowa nsa.\n17. Dɛn na ɛbɛto Satan?\n17 Ɛnde, Satan a ɔkɔfaa adesamma haw nyinaa bae no nso ɛ? Dɛn na ɛbɛto no? Ɛho mmuae wɔ Adiyisɛm 20:7-15. Mfe 1,000 no bɛba awiei no na nnipa ayɛ pɛ, na Satan benya hokwan de ne nnaadaasɛm asɔ wɔn ahwɛ. Afei wɔbɛsɛe Satan ne wɔn a wɔbɛkɔ akodi n’akyi nyinaa ma wɔn ase ahyew koraa. Eyi ne “owuprenu” no. (Adi. 21:8) Eyi yɛ owu a wɔrentumi ‘ntu ngu’ efisɛ wɔn a wobewu “owuprenu” no rennya owusɔre da. Sɛ yedi Yehowa nokware a, ɛnsɛ sɛ yesuro “owuprenu” no.\n18. Ɛhefo na wɔbɛyɛ adwuma a Onyankopɔn de hyɛɛ Adam nsa no?\n18 Saa bere no adesamma nyinaa bɛyɛ pɛ, na Yehowa begye wɔn atom ama wɔn daa nkwa. Atamfo a wɔatena adesamma anigye so nyinaa befi hɔ. Onyankopɔn bɛhwɛ ama nnipa ayɛ adwuma a ɔde hyɛɛ Adam nsa no, adwuma a Adam de kɔsoo kwan mu no. N’asefo bɛhwɛ asase ne ɛso mmoa nyinaa so. Momma yɛn ani nnye sɛ nnansa yi ara Yehowa betu owu, ɔtamfo a otwa to no agu koraa!\n^ nky. 9 Yɛn nhoma a wɔato din Insight on the Scriptures ka sɛ abɔde mu nyansahufo abɔ mmɔden sɛ wɔbɛkyerɛ nea enti a nnipa bɔ nkwakoraa ne mmerewa na wowuwu, nanso nokwasɛm bi wɔ hɔ a wonnim. Wonnim sɛ Ɔbɔadeɛ no ankasa na obuu Adam ne Hawa kumfɔ. Enti nnipa rentumi nte biribiara ase na wɔakyerɛkyerɛ mu.—Po 2, kratafa 247.


Jairo Ani—Ɛno na Ɔde Som Onyankopɔn | Asetena Mu Nsɛm\nKENKAN WƆ Afrikaans Albanian Amharic Arabic Armenian Aymara Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chokwe Cibemba Cinyanja Croatian Czech Danish Dutch Efik English Estonian Ewe Finnish French Ga Georgian German Greek Guarani Haitian Creole Hebrew Hiligaynon Hiri Motu Hungarian Igbo Iloko Indonesian Italian Japanese Kazakh Kikamba Kikaonde Kikuyu Kimbundu Kinyarwanda Kirghiz Kirundi Kongo Korean Kwangali Kwanyama Lingala Lithuanian Luganda Lunda Luo Luvale Macedonian Malagasy Maltese Maya Myanmar Ndebele Ndonga Nepali Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Venda Vietnamese Xhosa Yoruba Zapotec (Isthmus) Zulu\nJairo Ani—Ɛno na Ɔde Som Onyankopɔn\nNe nuabarima Samuel Ruiz-León Arroyo na ɔka maa no\nWo deɛ, fa no sɛ wo nipadua nyinaa adwodwo ama wontumi nkeka wo ho gye w’ani nko ara, anka wobɛte nka sɛn? Wei na ato me nuabarima Jairo, nanso ɔwɔ anigye. Akyiri yi, mɛka nea enti a asetena mfonoo no no ho asɛm, nanso saa bere yi deɛ momma menka ne ho asɛm nkyerɛ mo.\nBere a wɔwoo Jairo no, na ɔwɔ adwene mu yare bi a wɔfrɛ no cerebral palsy, anaa spastic quadriplegia. * Yare no nti, Jairo nipadua no fã kɛse adwodwo ama ɔntumi nyɛ hwee. Adwene no fã a ɛma ne nsa ne ne nan yɛ adwuma no ntumi nyɛ adwuma yiye, enti ɛwom ara ɔtumi toto ne nsa ne ne nan basabasa, na ɛtɔ mmerɛ bi a ɔtumi pira ne ho mpo. Na sɛ obi bɛn no na wamma n’ani anna ne ho so a, ɔno nso bɛtumi apira. Awerɛhosɛm ne sɛ mpɛn pii no, yɛkyekyere ne nsa ne ne nan bɔ n’akongua mu na wampira ne ho ne afoforo.\nWABRƐ FI NE NKWADAABEREM ABƐSI NNƐ\nJairo renyin no, wamfa no ahogono koraa. Ɔdii bɛyɛ bosome mmiɛnsa no, na ɛsoro taa ka no, enti ɛreyɛ ara ni na Maame amoa no de no di mmirika kɔ ayaresabea. Ɛba saa a, na yɛn adwene tumi yɛ yɛn sɛ wawu.\nEsiane sɛ na ɛsoro taa ka Jairo ma ɔsensen nti, nkakrankakra ɛkaa ne nnompe. Ɔdii mfe 16 no, opira maa ne sisi huanee ma wɔkɔyɛɛ ne srɛ, ne sisi, ne ne dwonku oprehyɛn. Ɛyaw a na Jairo te wɔ ne nipadua mu nti, anadwo biara na ɔsu; ɛnnɛ nyinaa mekae nea ɔfaa mu no.\nJairo yare no nti, bere nyinaa ɔdan nkurɔfo. Sɛ ɔbɛdidi oo, sɛ ɔbɛsiesie ne ho oo, sɛ ɔbɛda oo, gye sɛ obi boa no. Maame ne Paapa na wɔtaa yɛ saa nneɛma yi. Ɛwom sɛ Jairo hia mmoa wɔ biribiara mu deɛ, nanso bere nyinaa yɛn awofo ma ɔhunu sɛ ɛnyɛ nnipa nko ara na wɔbɛtumi aboa no, na mmom ɔhia Onyankopɔn mmoa nso.\nWANYA KWAN A ƆFA SO KASA\nYɛn awofo yɛ Yehowa Adansefo, enti Jairo mmofraase pɛɛ na wɔfirii ase kenkan Bible mu nsɛm kyerɛɛ no. Wɔnim sɛ sɛ obi ne Onyankopɔn ntam yɛ papa a, ɛma ɔnya anigye kɛse. Nanso, na wɔntumi nhu sɛ Jairo te Bible mu nsɛm no ase anaa. Ɛwom sɛ Jairo yare no ma ɔtumi wosowoso deɛ, nanso ɔwɔ daakye ho anidaso a emu yɛ den.\nBere a na Jairo yɛ abofra no, da bi Paapa ka kyerɛɛ no sɛ, “Jairo, mesrɛ wo kasa me ho wai.” Na ɔka kaa ho sɛ, “Sɛ wodɔ me paa a, wobɛkasa me ho!” Paapa srɛɛ Jairo sɛ ɔnka asɛm baako pɛ nkyerɛ no, ɔkaa saa no nisuo guu Jairo. Ɛwom sɛ ɔbɔɔ mmɔden sɛ ɔbɛkasa deɛ, nanso ne menem nko ara na na ɛregyigye. Ɛyɛɛ Paapa yaw sɛ wama Jairo ate nisuo. Nanso nea Jairo yɛe no kyerɛɛ sɛ ɔtee nea Paapa kae no ase; kasa na na ɔntumi nkasa.\nAnkyɛ na yɛn awofo huu sɛ ɛtɔ mmere bi na Jairo pɛ sɛ ɔka asɛm bi anaa ɔkyerɛ sɛnea ɔte nka a, ɔdanedane n’ani ntɛmntɛm. Sɛ Jairo ntumi nkyerɛkyerɛ n’asɛm mu mma afoforo nte ase a, na ɛhaw no. Nanso sɛ Jairo danedane n’ani na yɛn awofo tumi hu nea ɔpɛ na wɔyɛ ma no a, na n’anim ate kama. Ɔyɛ saa a, ɛkyerɛ sɛ ɔreda wo ase.\nƆkasa ho nimdefo bi kyerɛɛ yɛn ɔkwampa a yɛbɛtumi afa so ne no adi nkitaho. Ɔkaa sɛ, sɛ yɛbisa asɛm bi na yɛpɛ sɛ ɔka aane anaa dabi a, yɛmpagya yɛn nsa mmienu no nkɔ soro. Nifa no kyerɛ aane, ɛnna benkum no nso kyerɛ dabi. Enti sɛ ɔpɛ biribi anaa wobisa no asɛm bi na ɔpɛ sɛ ɔka aane a, na wabodɛɛ n’ani akyerɛ wo nsa nifa no so, sɛ dabi nso a, na wabodɛɛ akyerɛ benkum no so.\nBIRIBI TITIRIW BI SII JAIRO ABRABƆ MU\nAfe biara Yehowa Adansefo yɛ nhyiam akɛse ne nketewa mprɛnsa de kyerɛkyerɛ Bible mu asɛm mu. Bere biara a yɛbɛkɔ nhyiam no, sɛ edu asubɔ kasa so a na Jairo ani gye paa. Jairo dii mfe 16 no, da koro bi Paapa bisaa no sɛ, “Jairo, wopɛ sɛ wobɔ asu anaa?” Ntɛm ara na ɔbodɛɛ n’ani kyerɛɛ Paapa nsa nifa no so de kyerɛɛ sɛ ɔpɛ sɛ ɔbɔ asu. Afei Paapa san bisaa no sɛ, “Woabɔ mpae aka akyerɛ Onyankopɔn sɛ wopɛ sɛ wosom no daa?” Ɛno nso, Jairo bodɛɛ n’ani kyerɛɛ Paapa nsa nifa no so. Ɛma ɛdaa adi sɛ Jairo ahyira ne nkwa so ama Yehowa dada.\nWɔne no suaa Bible mpɛn pii, na ɛno akyi no ɛbɛdaa adi sɛ ɔnim nea Kristofo asubɔ nso kyerɛ. Enti afe 2004 mu no, wɔbisaa no asɛm bi a ɛho hia paa ma ɔmaa ho mmuae. Ɛne sɛ: “Woahyira wo ho so ama Onyankopɔn sɛ wobɛyɛ n’apɛde anaa?” Jairo maa n’ani so kyerɛɛ soro de buaa asɛmmisa no. Ná wɔadi kan aka akyerɛ no sɛ sɛ ɔpene so a, ɔmfa n’ani nkyerɛ soro. Enti bere a ɔdii mfe 17 no, ɔbɔɔ asu bɛyɛɛ Yehowa Danseni.\nN’ANI GYE ONYANKOPƆN SOM HO\nAfe 2011 mu no, Jairo nyaa ɔkwan foforo a ɔbɛfa so adi nkitaho; kɔmputa bi a n’ani na ɛbɛkyerɛ nea ɛnyɛ. Wɔahyehyɛ nneɛma bi wɔ kɔmputa no so, enti baabi a ɔde n’ani kosua bɛkyerɛ no, na akɔtɔ saa nneɛma no bi so. Sɛ ɔbɔ n’ani anaa ɔde n’ani kyerɛ ade pɔtee bi so a, ɛte sɛ nea obi amia mouse a ɛka kɔmputa ho no so. Wɔayɛ nsɛmfua ne nsɛm ntiantiaa bi ho mfonini wɔ kɔmputa no so a ɛboa Jairo ma ɔtumi di nkitaho. Sɛ ɔde n’ani kɔsi mfonini a ɔpɛ no so na ɔbɔ n’ani a, kɔmputa no ka asɛm a wɔakyerɛw no.\nBere a Jairo rete Bible no ase yiye no, na anigye a ɔwɔ sɛ ɔbɛboa afoforo ama wɔabɛhunu Onyankopɔn no nso reyɛ kɛse. Nnawɔtwe biara sɛ abusua no bom sɛ wɔresua Bible a, mpɛn pii no, ɔtwa n’ani kurukuru hwɛ me na wahwɛ ne kɔmputa no so. Sɛ ɔyɛ saa a, na ɔpɛ sɛ mekyerɛw asɛm bi ma no na sɛ yɛkɔ Kristofo nhyiam na edu asɛmmisa ne mmuae so a, waka.\nSɛ yɛkɔ nhyiam no na edu saa ɔfã no so a, ɔto ne bo ase hwehwɛ mmuae a wɔayɛ ho mfonini wɔ kɔmputa no so no. Sɛ n’ani kɔtɔ mmuae a ɔpɛ no so a, afei ɔbɔ n’ani ma obiara te asɛm a ɔreka no. Bere biara a ɔbɛma mmuae de ahyɛ asafo no mufo nkuran no, n’ani gye paa. Jairo adamfo baako a wɔfrɛ no Alex ka sɛ, “Bere biara a mɛte sɛ Jairo rema mmuae a ɛgyina Bible so no, m’ani gye paa.”\nJairo de kɔmputa a n’ani na ɛkyerɛ nea ɛsɛ sɛ ɛyɛ, ɛne nsɛm a wɔakyere agu so no na ɛma mmuae wɔ asafo nhyiam ase, na ɛno ara nso na ɔde ka ne gyidi ho asɛm kyerɛ afoforo\nJairo san de n’ani ka ne gyidi ho asɛm kyerɛ afoforo. Ɔkwan baako a ɔfa so ka asɛm no ne sɛ, wɔayɛ turo a mmoa ne nnipa ahorow nyinaa te asomdwoe mu ho mfonini wɔ ne kɔmputa no so. Sɛ ɔde n’ani kɔsi mfonini no so na ɔbɔ n’ani a, na kɔmputa no aka sɛ, “Bible ahyɛ bɔ sɛ asase bɛdane paradise, na ɛhɔ deɛ yare ne owuo nni hɔ bio, Adiyisɛm 21:4.” Sɛ ohu sɛ onipa no ani gye asɛm no ho a, na wasan de n’ani akyerɛ kɔmputa no so, afei ɔbɔ n’ani a ɛnne no ka sɛ, “Wopɛ sɛ wo ne me sua Bible anaa?” Anwonwasɛm ne sɛ, yɛn nanabarima penee so maa ɔne no suaa Bible. Sɛ wobɛto Jairo sɛ Ɔdansefo foforo te ne nkyɛn reboa no ama ɔne yɛn nana asua Bible a, ɛyɛ anika kɛkɛ! Anigyesɛm ne sɛ, yɛn nana no bɔɔ asu wɔ ɔmantam nhyiam a yɛyɛɛ no Madrid wɔ August 2014 mu no.\nAkyerɛkyerɛfo a wɔkyerɛ Jairo ade wɔ sukuu mu no ahu sɛ ɔmfa Onyankopɔn som nni agorɔ. Bere bi, Jairo akyerɛkyerɛfo no mu baako a wɔfrɛ no Rosario kaa sɛ: “Ɛba sɛ mɛkɔ asɔre bi a, ɛnneɛ Yehowa Adansefo asɔre na mɛkɔ. Mahu sɛ Jairo gyidi nti, ɔhaw a ɔwom nyinaa akyi no, asetena mfonoo no, ɔwɔ anigye.”\nBere biara a mɛkenkan Bible mu bɔhyɛ a ɛne sɛ, “Apakye bɛhuri sɛ ɔforoteɛ na mum kɛtrɛma de anigyeɛ abɔ ose” akyerɛ Jairo no, n’ani gye paa. (Yesaia 35:6) Ɛwom sɛ ɛtɔ mmere bi a n’abam tumi bu deɛ, nanso mpɛn pii no ɔwɔ anigye. Nea enti a ɛte saa ne sɛ biribiara a ɔyɛ no fa Onyankopɔn som ho na ɔne ne nuanom Kristofo nso na ɛbɔ. Wohwɛ gyidi a Jairo wɔ ne sɛnea n’ani gye no a, ɛma wohu sɛ, sɛ yɛwɔ ɔhaw bi koraa na sɛ yɛsom Yehowa a, asetena remfono yɛn.\n^ nky. 5 Cerebral palsy yɛ yare a ɛka obi adwene ma ɔbubu. Ɛtumi ma ɔtwa, adidie tumi yɛ den ma no, na ɛtumi ka ne kasa nso. Sɛ saa yare yi mu yɛ den paa a, wɔfrɛ no spastic quadriplegia; ɛtumi ma onipa no nan ne ne nsa nyinaa sensen, na ne kɔn mu yɛ mmerɛw.\nNsɛm a Jairo Ayɔnkofo Aka\nRosa a wadi mfe 63 no ka sɛ: “Jairo ani gye paa. Sɛ wohwɛ anigye a ɔde som Yehowa no a, ɛnyɛ obi na ɔbɛka akyerɛ wo sɛ yere wo ho som.”\nAntonio adi mfe 32, ɔno nso kaa sɛ: “Sɛ mehunu sɛ Jairo reka ne gyidi ho asɛm akyerɛ nkurɔfo a, ɛka me koma paa.”\nAndrés a wadi mfe 67 ka sɛ: “Ɛyɛ me sɛ Jairo te Bible nkyerɛkyerɛ bi ase yiye sen me.”


Ade nyinaa yɛ ahuhude! (1-11)\nAsaase wɔ hɔ daa (4)\nOwia, mframa, nsubɔnten; ne nyinaa di akɔneaba (5-7)\nAde foforo biara nni wiase (9)\nNnipa nyansa nnu baabiara (12-18)\n1 Dawid ba, ɔsɛnkafo*+ a odii hene wɔ Yerusalem no,+ ne nsɛm ni. 2 “Ahuhude mu ahuhude!”* Ɔsɛnkafo no na waka,“Ahuhude mu ahuhude! Ade nyinaa yɛ ahuhude!”+ 3 Dɛn na onipa nya fi n’adwumaden nyinaa mu,Adwuma a obiri ne mogya ani yɛ wɔ wiase nyinaa no?+ 4 Awo ntoatoaso kɔ, na awo ntoatoaso ba,Na asaase de, ɛwɔ hɔ* daa.+ 5 Owia pue,* na owia kɔtɔ;Afei ɛde mmirika san kɔ baabi a epue fii no, na ɛsan pue bio.+ 6 Mframa kɔ anaafo, na etwa ne ho kɔ atifi;Etwa ne ho frɛdɛfrɛdɛ; mframa kɔ so ara twa ne ho. 7 Nsubɔnten* nyinaa tene kogu po mu, nanso ɛpo nyɛ ma da.+ Baabi a nsubɔnten no fi ba no, ɛhɔ ara na ɛsan kɔ, na asan afi hɔ aba bio.+ 8 Ade nyinaa yɛ ɔbrɛ nko ara;Obiara ntumi nka ho asɛm mpo. Ani hwɛ ade a, ɛmmee,Na aso nso tie asɛm a, ɛnyɛ ma. 9 Nea aba pɛn no, ɛno ara na ɛbɛsan aba,Na nea wɔayɛ pɛn no, ɛno ara na wɔbɛsan ayɛ bio;Ade foforo biara nni wiase.+ 10 Ɛdɛn paa na ɛwɔ hɔ a obi betumi aka sɛ, “Hwɛ, ade yi yɛ ade foforo”? Ɛwɔ hɔ fi teteete;Ɛwɔ hɔ dedaadaw ansa na yɛreba. 11 Obiara nkae tetefo;Na nkyirimma nso, obiara renkae wɔn,Wɔn a wobedi wɔn akyi aba nso renkae wɔn.+ 12 Me ɔsɛnkafo no, midii Israel so hene wɔ Yerusalem.+ 13 Mede sii m’ani so sɛ biribiara a wɔyɛ wɔ ɔsoro ase,+ kyerɛ sɛ, adwumahunu a Onyankopɔn de ama nnipa a egye wɔn adwene no, mede nyansa+ besua ho ade na mahwehwɛ mu. 14 Na mihuu nnwuma a wɔyɛ wɔ wiase nyinaa,Na hwɛ! ade nyinaa yɛ ahuhude, na ɛyɛ ɔbrɛgu.*+ 15 Nea akyea no, wɔrentumi nteɛ no,Na nea enni hɔ nso, wɔrentumi nkan mma ɛnyɛ yiye. 16 Ɛnna mekae wɔ me komam sɛ: “Hwɛ! Mahu nyansa pii asen wɔn a wodii me kan wɔ Yerusalem nyinaa,+ na me koma anya nyansa ne nimdeɛ pii.”+ 17 Mede me koma hwehwɛɛ nyansa ne adammɔ* ne nkwaseasɛm.+ Na eyi nso yɛ ahuhude, na ɛyɛ ɔbrɛgu.* 18 Efisɛ nyansa bebrebe de ahometew bebree na ɛba. Ɛno nti, obiara a ɔma ne nimdeɛ dɔɔso no, ɔma ne yaw nso dɔɔso.+\n^ Nt., “ɔnoboaboafo.” Anaa “nea ɔboaboa asafo ano.”\n^ Anaa “Ade a mfaso biara nni so.”\n^ Nt., “egyina hɔ.”\n^ Anaa “hyerɛn.”\n^ Anaa “Awɔw bere mu nsubɔnten.”\n^ Anaa “nkwaseasɛm a ɛboro so.”


Mma Biribiara ‘Nnsɛe W’adwene Ntɛm’!| Adesua\nMMOA A WƆDE MA ABUSUA NO\nAWAREFO NE AWOFO\nADWUMAYƐBEA & NSRAHWƐ\nYehowa Bɔɔ Wɔn Ho Ban Wɔ Bepɔw no So\nMma Biribiara ‘Nnsɛe W’adwene Ntɛm’!\nWode Nneɛma Bɛbɔ Afɔre Ama Ahenni No?\n“Monkae Saa Da Yi”\n‘Monyɛ Eyi Mfa Nkae Me’\nBere a Wo Hokafo Aka Baabi\nAfe 2013 Ɔwɛn-Aban Mu Nsɛm a Wɔahyehyɛ\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lingala Lithuanian Luo Malagasy Malay Maltese Mexican Sign Language Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Uzbek Venda Vietnamese Waray-Waray Wolaita Xhosa Yoruba Zulu\nƆwɛn-Aban—Nea Adesua Nsɛm Wom | December 2013\n‘Anuanom, yɛsrɛ mo sɛ mommma wɔmmfa asɛm biara nnsɛe mo adwene ntɛm.’—2 TES. 2:1, 2.\nNSƐM A YEBETUMI ASUSUW HO\nKɔkɔbɔ bɛn na ɛwɔ nkrataa a Paulo kyerɛw kɔmaa Tesalonikafo no mu?\nDɛn na ɛbɛboa yɛn na obiara annaadaa yɛn?\nSɛ yɛde nsi yɛ asɛnka adwuma no a, ɛbɔ yɛn ho ban sɛn?\n1, 2. Adɛn nti na nnaadaasɛm ne nkontomposɛm abu so wɔ wiase saa? Ɛhefa na yɛte nnaadaasɛm a ɛte saa? (Hwɛ mfonini a ɛwɔ adesua yi mfiase no.)\nƐNNƐ, baabiara a wobɛfa biara, sɛ woante nkontomposɛm a, wobɛte nnaadaasɛm. Nanso ɛnsɛ sɛ eyi yɛ yɛn nwonwa, efisɛ Bible ma yehu sɛ Satan Bonsam akwadare nkontompo mu, na ɔno na odi wiase yi so. (1 Tim. 2:14; 1 Yoh. 5:19) Bere a yɛrekeka bɛn wiase bɔne yi awiei nyinaa, na Satan abufuw redɛw efisɛ onim sɛ “ne bere a aka yɛ tiaa.” (Adi. 12:12) Enti ɛsɛ sɛ yɛhwɛ kwan sɛ nkurɔfo a Ɔbonsam afa wɔn nnommum bɛkɔ wɔn anim wɔ nkontompo ne nnaadaasɛm mu. Wɔn a saafo yi atu wɔn ani asi wɔn so paa ne Yehowa asomfo.\n2 Sɛ nsɛnkyerɛwfo reka Yehowa asomfo anaa wɔn gyidi ho asɛm a, ɛtɔ da a na wɔasɔ asɛm no fã akyinkyim no; wobɛhwɛ na nokware biako mpo nnim. Nkurɔfo nam atesɛm nkrataa, television, ne Intanɛt so tu mfuturu gu ɔmanfo ani. Ebinom te sɛ nkurɔfo reka yɛn ho asɛm a wɔnhwehwɛ mu; wɔtee medaase aberaw ara na wɔama wɔn koraa so, enti wobɛhwɛ na wɔafa yɛn ho abufuw.\n3. Dɛn na ɛbɛboa yɛn ma yɛabɔ nnaadaasɛm agu?\n3 Yehowa adaworoma yɛwɔ Bible a yebetumi de abɔ ɔtamfo no nnaadaasɛm agu. Onyankopɔn Asɛm ‘ye ma nneɛma ateɛteɛ.’ (2 Tim. 3:16) Paulo kyerɛw asɛm bi kɔmaa Kristofo a na wɔwɔ Tesalonika no, na asɛm a ɔkae no ma yehu sɛ na wɔn mu binom resosɔ atosɛm so. Ɔka kyerɛɛ wɔn sɛ wɔmmma biribiara ‘nnsɛe wɔn adwene ntɛm.’ (2 Tes. 2:1, 2) Dɛn na yebetumi asua fi Paulo afotusɛm no mu de abɔ yɛn bra?\nKƆKƆBƆ BI BAA BERE ANO\n4. Kɔkɔbɔ bɛn na Paulo de maa Tesalonikafo no wɔ “Yehowa da” no ho? Ɔkwan bɛn so na yɛn nso wɔrebɔ yɛn kɔkɔ?\n4 Bere a Paulo kyerɛw ne krataa a edi kan kɔmaa Tesalonika asafo no, ɔkaee wɔn sɛ “Yehowa da” no reba. Ná ɔmpɛ sɛ ne nuanom tena sum mu ma ɛda no bɛto wɔn mpofirim. Mmom ɔka kyerɛɛ wɔn sɛ wɔyɛ “adekyee mma,” enti ‘wɔnwɛn na wɔn ani nna hɔ.’ (Monkenkan 1 Tesalonikafo 5:1-6.) Ɛnnɛ nea yɛrehwɛ anim ne sɛ wɔbɛsɛe Babilon Kɛse anaa atoro som ahemman no. Eyi na ebefi Yehowa da kɛse no ase. Yehowa adom yɛn abue nneɛma so akyerɛ yɛn, enti yenim nea ɔbɛyɛ ma n’atirimpɔw abam. Afei nso, asafo no ma yɛn nkaesɛm pii a ɛboa yɛn ma yɛn ani da hɔ. Sɛ yɛbrɛ yɛn ho ase tie kɔkɔbɔ a daa wɔde ma yɛn no a, ɛbɛhyɛ yɛn den ma yɛde yɛn “adwene” asom Onyankopɔn.—Rom. 12:1.\nPaulo kyerɛw nkrataa kɔbɔɔ Kristofo kɔkɔ (Hwɛ nkyekyɛm 4, 5)\n5, 6. (a) Bere a Paulo kyerɛw krataa a ɛto so abien kɔmaa Tesalonikafo no, dɛn na ɔkaa ho asɛm? (b) Dɛn na Onyankopɔn bɛma Yesu ayɛ nnansa yi ara, na asɛm bɛn na ɛsɛ sɛ yebisa yɛn ho?\n5 Bere a Paulo de krataa a edi kan kɔmaa Tesalonikafo no, ankyɛ na ɔkyerɛw nea ɛto so abien. Ɔkaa ahohiahia a ɛreba no ho asɛm, na ɔkyerɛe sɛ Awurade Yesu de Onyankopɔn atemmu bɛba “wɔn a wonnim Onyankopɔn ne wɔn a wontie yɛn Awurade Yesu ho asɛmpa no” so. (2 Tes. 1:6-8) Sɛ yɛhwɛ 2 Tesalonikafo ti 2 a, yehu sɛ asafo no mufo bi maa ‘wɔn bo tui,’ efisɛ na wosusuw sɛ Yehowa da no reba ara ni. (Monkenkan 2 Tesalonikafo 2:1, 2.) Ná Kristofo a wɔwɔ hɔ saa bere no nnim Yehowa akwan yiye. Paulo ankasa gye toom, na ɔkae sɛ: “Yɛn nimdeɛ nni mu, na nkɔm a yɛhyɛ nni mu; na sɛ nea edi mu no ba a, nea enni mu no befi hɔ.” (1 Kor. 13:9, 10) Nanso na Yehowa ama Paulo ne ɔsomafo Petro ne wɔn nuanom a wɔasra wɔn no akyerɛw afotusɛm pii ama wɔn. Ná eyi bɛhyɛ wɔn mpamden na wɔn gyidi anhinhim.\n6 Onyankopɔn de ne honhom kaa Paulo ma ɔkyerɛw asɛm bi maa Kristofo no huu nneɛma ani so yiye. Ɔma wohui sɛ ɔwae kɛse bi ne “onipa a onni mmara so” no bɛba ansa na Yehowa da no aba. * Afei Onyankopɔn bere so a, Awurade Yesu bɛma wɔn a wɔadaadaa wɔn no ‘ayera koraa.’ Ɔsomafo Paulo kyerɛɛ nea enti a atemmu reba wɔn so. Ɔkae sɛ “wɔannya nokware no ho dɔ.” (2 Tes. 2:3, 8-10) Ɛnde, ɛsɛ sɛ yebisa yɛn ho sɛ: ‘Enti metumi aka paa sɛ medɔ nokware no? Migye bere kenkan Ɔwɛn-Aban ne nhoma ahorow a wɔyɛ ma Onyankopɔn nkurɔfo ma enti metumi de me nsa asi me bo aka sɛ ntease a mewɔ ne asafo no nkyerɛkyerɛ hyia?’\nHWƐ W’AYƆNKOFA YIYE\n7, 8. (a) Nneɛma bɛn na na ebetumi asɛe tete Kristofo no gyidi? (b) Ɛdɛn na ebetumi asɛe Kristofo a wɔwɔ hɔ nnɛ gyidi?\n7 Ɛyɛ nokware, ɛnyɛ awaefo nkyerɛkyerɛ nko ara na na ebetumi adidi Kristofo ase. Ná nneɛma foforo wɔ hɔ. Paulo kyerɛw Timoteo sɛ “sikanibere yɛ bɔne nyinaa ntini.” Ɔsomafo no kae sɛ “ebinom adi akyi ma wɔayera afi gyidi no ho ma wɔde yaw bebree awowɔ wɔn ho nyinaa.” (1 Tim. 6:10) Ade foforo a na ebetumi asɛe Kristofo gyidi ne “ɔhonam nnwuma.”—Gal. 5:19-21.\n8 Nanso bere a Paulo kyerɛw Tesalonikafo no, ade a ɔde n’adwene sii so ne sɛ ɔbɛboa anuanom ma wɔahwɛ wɔn ho yiye paa wɔ “asomafo atorofo” ho. Ná saa mmarima yi bi ‘kyinkyim nsɛm de twe asuafo no di wɔn akyi.’ (2 Kor. 11:4, 13; Aso. 20:30) Yesu kamfoo Efeso asafo no efisɛ na wontumi ne “nnipa bɔne ntena.” Nokwasɛm ne sɛ Efesofo no ‘sɔɔ wɔn hwɛe’ hui sɛ wɔyɛ asomafo atorofo nnaadaafo. (Adi. 2:2) Bere a Paulo de krataa a ɛto so abien no rekɔma Tesalonikafo no, otuu wɔn fo sɛ: “Anuanom, yɛhyɛ mo wɔ Awurade Yesu Kristo din mu sɛ montwe mo ho mfi onua biara a ɔnenam basabasa . . . ho.” Afei ɔkae sɛ saafo no bi ‘mpɛ adwuma.’ (2 Tes. 3:6, 10) Sɛ wɔn a wɔmpɛ adwuma mpo Paulo kae sɛ wɔnenam basabasa nti wɔntwe wɔn ho mfi wɔn ho a, ɛnde wohwɛ a dɛn na ɔbɛka afa wɔn a wɔasi ɔwae kwan so ho? Ná ɛyɛ hu paa sɛ Kristofo ne saafo no bɛbɔ; yɛbɛka a, na ɛnsɛ sɛ wɔfa baabi a wɔwɔ mpo. Ɛnnɛ nso ɛsɛ sɛ yɛhwɛ yiye paa wɔ awaefo ho.—Mmeb. 13:20.\n9. Sɛ obi de nsɛnhunu bi begyigye anuanom anaa ɔkeka asafo no ho nsɛmmɔne a, adɛn nti na ɛsɛ sɛ yɛhwɛ yiye paa?\n9 Seesei yɛrebɔ pini ahohiahia kɛse no ne wiase bɔne yi awiei. Enti ɛnnɛ paa na ɛsɛ sɛ yetie kɔkɔbɔ a Yehowa de maa tete Kristofo no. Yɛn mu biara mpɛ sɛ ogye Yehowa adom no ‘ma n’atirimpɔw yɛ kwa.’ Yɛyɛ saa a, daa nkwa a Onyankopɔn de ahyɛ yɛn bɔ no bɛbɔ yɛn. (2 Kor. 6:1) Enti sɛ obi ba asafo nhyiam na ɔde nsɛnhunu bi a ennyina Bible so begyigye anuanom anaa ɔkeka mpanyimfo ne afoforo ho nsɛmmɔne a, ɛsɛ sɛ yɛhwɛ yiye paa wɔ ne ho.—2 Tes. 3:13-15.\n“MUNKURA NKYERƐKYERƐ A YƐDE AGYAW MO NO MU”\n10. Nkyerɛkyerɛ bɛn na na ɛsɛ sɛ Kristofo a wɔwɔ Tesalonika no bata ho?\n10 Paulo ka kyerɛɛ ne nuanom a wɔwɔ Tesalonika sɛ ‘wonnyina hɔ pintinn’ na wɔmmata nea wɔakyerɛkyerɛ wɔn no ho. (Monkenkan 2 Tesalonikafo 2:15.) Nkyerɛkyerɛ bɛn na na ‘wɔde agyaw wɔn’? Ɛyɛ Yesu nkyerɛkyerɛ ne nea Onyankopɔn honhom maa Paulo ne afoforo kyerɛwee. Yehu nsɛm a ɛte saa pii wɔ Kyerɛwnsɛm no mu. Enti ɛnyɛ atoro som nkyerɛkyerɛ na na Paulo reka ho asɛm. Paulo kamfoo anuanom a wɔwɔ Korinto asafo mu, efisɛ na ‘wɔkae no ade nyinaa mu.’ Ɔde kaa ho sɛ: “Mukura nea mo nsa kae no mu sɛnea mede gyaa mo no ara.” (1 Kor. 11:2) Ná saa nkyerɛkyerɛ no fi Onyankopɔn ankasa nkyɛn, enti na wobetumi de wɔn werɛ ahyem.\n11. Ɔkwan bɛn so na nnaadaasɛm betumi adidi ebinom ase?\n11 Bere a Paulo rekyerɛw Hebrifo no, ɔkaa nneɛma abien a ebetumi ama Kristoni gyidi ayɛ mmerɛw na wahinhim. (Monkenkan Hebrifo 2:1; 3:12.) Ɔkae sɛ obi betumi ‘atwe ne’ ho afi Yehowa ho anaa obetumi ‘awae’ afi ne ho. Sɛ hyɛmma bi si nsu ano na hweamo retwe no a, ɛkɔ nkakrankakra. Enti ahyɛase no deɛ ɛbɛyɛ den sɛ wubehu sɛ hyɛmma no rekɔ. Nanso w’ani bɛba wo ho so no na adu akyiri. Obi nso betumi ahyɛ da apia ne hyɛmma afi mpoano asi nsu no mu ma akɔ. Nhwɛso abien no nyinaa ma yehu nea ebetumi aba bere a obi agyae ne ho ama nnaadaasɛm adidi n’ase ma ne gyidi ayɛ mmerɛw.\n12. Nneɛma bɛn na ebetumi asɛe yɛne Yehowa ntam nnɛ?\n12 Ɛbɛyɛ sɛ biribi a ɛte saa na ɛtoo Tesalonikafo binom. Ɛnnɛ nso biribi a ɛte saa betumi ato yɛn anaa? Nneɛma a ɛsɛe bere nyɛ na wɔ wiase nnɛ. Wo deɛ hwɛ obi a ɔreyɛ nneɛma ahorow de agyigye n’ani, anaa obi a ɔte kɔmputa akyi anaa okura fon ne afoforo redi nkitaho (nea wɔfrɛ no social network no), anaa obi a ɔpɛ sɛ ohu agodie ho nsɛm biara. Hwɛ nnɔnhwerew dodow a eyi nyinaa begye. Nneɛma a yɛabobɔ so yi mu biara betumi atwetwe Kristoni ma ne gyidi ayɛ mmerɛw. Ɛba saa a, ne mpae bɛyɛ basaa, ɔrennya bere nsua Bible, na n’adesua ne n’asɛnkakɔ begyigya. Ɛnde, dɛn na yebetumi ayɛ na biribiara ansɛe yɛn adwene ntɛm?\nNEA YƐBƐYƐ ABƆ YƐN HO BAN\n13. Dɛn na Bible aka a yehu wɔ nnipa dodow no ara ho nnɛ? Dɛn na ɛbɛboa yɛn na yɛn gyidi ansɛe?\n13 Ade biako a ɛsɛ sɛ ɛtena yɛn adwenem daa ne sɛ Satan wiase yi regye nna awu. Nanso yɛreka yi ebinom nnye nni sɛ yɛte “nna a edi akyiri” mu, enti sɛ yɛbɔ yɛn ho mmusu ne saafo no di hwebom a, yɛn gyidi begu asu. Ɔsomafo Petro kyerɛwee sɛ: “Nna a edi akyiri no mu no, fɛwdifo bedi wɔn ankasa akɔnnɔ akyi abedi fɛw aka sɛ: ‘Ne mmae a wɔahyɛ ho bɔ no wɔ he? Hwɛ, efi da a yɛn agyanom dedae no, biribiara te sɛ nea ɛte fi abɔde mfiase.’” (2 Pet. 3:3, 4) Sɛ yegye bere kenkan Bible daa dwinnwen ho a, yɛn werɛ remfi da sɛ yɛte “nna a edi akyiri no mu.” Ɔwae a Bible kaa ho asɛm no yii ne ti akyɛ, na atena hɔ ara abesi nnɛ. “Onipa a onni mmara so” no da so ara wɔ hɔ, na n’ani sa Onyankopɔn asomfo. Ɛsɛ sɛ eyinom nyinaa kae yɛn sɛ Yehowa da no abɛn paa.—Sef. 1:7.\nSɛ yegye bere siesie yɛn ho kɔ asɛnka a, ɛbɛboa yɛn na biribiara ansɛe yɛn adwene (Hwɛ nkyekyɛm 14, 15)\n14. Yɛde ahokeka yɛ asɛnka adwuma no a, ɛboa yɛn sɛn?\n14 Sɛ yɛmpɛ sɛ biribiara sɛe yɛn adwene a, ade biako a ɛnsɛ sɛ yebu yɛn ani gu so koraa ne Ahenni asɛmpaka adwuma no. Eyi nti na Kristo Yesu a ɔne asafo no Ti ka kyerɛɛ n’akyidifo sɛ wɔnyɛ nkurɔfo a wɔwɔ aman nyinaa mu n’asuafo na wɔnkyerɛkyerɛ wɔn sɛ wonni nea wahyɛ wɔn nyinaa so no. Bere a wɔreyɛ saa adwuma yi nyinaa na ɛrebɔ wɔn ho ban na biribiara ansɛe wɔn adwene. (Mat. 28:19, 20) Nea yɛde bɛkyerɛ sɛ yɛredi ahyɛde yi so ne sɛ yɛde nsi ne ahokeka bɛyɛ asɛnka adwuma no daa. Wohwɛ a anuanom a wɔwɔ Tesalonika no bɛyɛ asɛnka adwuma no biara-biara? Wugye di sɛ wɔbɛyɛ adwuma yi a wɔn koma nni mu? Wo deɛ hwɛ asɛm a Paulo kyerɛw kɔmaa wɔn yi: “Munnnum honhom no gya no. Mummmu nkɔmhyɛsɛm animtiaa.” (1 Tes. 5:19, 20) Hwɛ sɛ woate nkɔmhyɛ bi ase na worekyerɛkyerɛ mu akyerɛ obi; ɛyɛ anigye kwa!\n15. Nneɛma bɛn saa na yebetumi asusuw ho wɔ abusua som ase?\n15 Yɛn nyinaa pɛ sɛ yɛboa yɛn mmusua ma wɔyɛ asɛnka adwuma no yiye. Enti nea anuanom bi yɛ ne sɛ, sɛ wɔreyɛ abusua som a, wosusuw asɛnka adwuma no nso ho. Mubetumi ahwɛ sɛnea abusua no besiesie wɔn ho akɔyɛ sankɔhwɛ. Mokɔ a, dɛn na mobɛka? Asɛm bɛn saa na nipa no ani begye ho? Bere bɛn na ɛfata sɛ mosan kɔ hɔ? Anuanom pii nso reyɛ abusua som a, wɔde bere no bi siesie wɔn ho ma asafo nhyiam. Eyi ma obiara hu nea yebesusuw ho wɔ adesua ase. Mo nso ɛ? Mubetumi ayɛ saa na sɛ mokɔ adesua a moatumi ama mmuae? Moyɛ saa a, ɛbɛhyɛ mo gyidi den na biribiara ansɛe mo adwene ntɛm. (Dw. 35:18) Abusua som bɛbɔ mo ho ban na obiara amfa nsɛnhunu a ennyina Bible so annidi mo ase.\n16. Dɛn na ɛhyɛ Kristofo a wɔasra wɔn no mpamden ma wosi pi na biribiara ansɛe wɔn adwene?\n16 Yehowa abue ne nkurɔfo ani ama wɔate Bible nkɔmhyɛ ase yiye. Sɛ yɛtena ase susuw eyi ho a, yenya ahotoso sɛ biribi pa wɔ yɛn anim. Kristofo a wɔasra wɔn no hwɛ kwan sɛ wɔbɛkɔ akɔka Kristo ho wɔ soro. Ɛsɛ sɛ eyi hyɛ wɔn mpamden ma wosi pi na biribiara ansɛe wɔn adwene. Yebetumi aka sɛ asɛm a Paulo kyerɛw Tesalonikafo yi fa Kristofo a wɔasra wɔn ho nnɛ: “Anuanom a Yehowa dɔ mo, mo nti, ɛsɛ sɛ yɛda Onyankopɔn ase daa, efisɛ Onyankopɔn paw mo fii mfiase maa nkwagye wɔ honhom a ɔde tew mo ho ne nokware no mu gyidi a mowɔ no mu.”—2 Tes. 2:13.\n17. Nkuranhyɛsɛm bɛn na ɛwɔ 2 Tesalonikafo 3:1-5?\n17 Ɛsɛ sɛ wɔn a wɔhwɛ kwan sɛ wɔbɛtena ase daa wɔ asase so no nso hwɛ yiye na biribiara ansɛe wɔn adwene. Sɛ w’anidaso ne sɛ wobɛtena ase daa wɔ asase so a, ɛnde hwɛ nkuranhyɛsɛm a Paulo de kɔmaa Kristofo a wɔasra wɔn a na wɔwɔ Tesalonika no, na sua biribi fi mu. (Monkenkan 2 Tesalonikafo 3:1-5.) Afotusɛm no ka koma paa, na ɛsɛ sɛ yɛn mu biara susuw ho yiye. Nkrataa a Paulo kyerɛw Tesalonikafo no boa yɛn ma yɛtwe yɛn ho fi nsɛnhunu a ennyina Bible so a ebetumi asɛe yɛn gyidi ho. Seesei awiei bere no asa ara ne sa, enti ɛsɛ sɛ Kristofo a wɔwɔ hɔ nnɛ tie Paulo afotu no gu aso pa mu.\n^ nky. 6 Yɛhwɛ Asomafo Nnwuma 20:29, 30 a, Paulo tuu Kristofo asafo no fo sɛ: “Mo ara mo mu na mmarima bɛsɔre akasa akyinkyim nsɛm de atwe asuafo no adi wɔn akyi.” Ampa-ne-ampa ara adanse kyerɛ sɛ biribi a ɛte saa bae. Eduu bere bi no, na nsonsonoe kɛse da asɔfo a wɔama wɔn ho so agyina mpɛnpɛnso bi ne asɔremma no ntam. Bɛyɛ mfe 200 wɔ Kristo awo akyi no, ɛbɛdaa adi pefee sɛ Kristoman asɔfo nyinaa na wɔbom yɛ “onipa a onni mmara so” no.—Hwɛ February 1, 1990, Ɔwɛn-Aban no kratafa 2-6. (Borɔfo de no yɛ kratafa 10-14.)\nƆWƐN-ABAN—NEA ADESUA NSƐM WOM December 2013